text:
Badza
Badza (hoe in English) mudziyo kana kuti turuzi rinoshandiswa kutimba, kuchera nekusakura. Badza rine mupinyi kana kuti mubato wakareba zviri pakati pe 0.5-1.0m; kune rimwe divi rebadza kunenge kune gwati resimbi rinopfekerwako rakachinjikana nemupinyi. Gwati resimbi iri ndiro rinotemeswa pasi kana kuchiitwa mabasa ekuchera, kutimba kana kusakura.
Mhando dzemapadza dinosanganisira: chikuruwo, chifengu.
Chikuruwo zvinoreva badza rasakara rapera gwati resimbi racho rinochera. Aka kanodanwa zvakare kuti kakuruwo kana kuti kaserima.
Tsika[chinja | edit source]
MuZimbabwe mune mazita emhuri ane chekuita nebadza anosanganisira: Badza, Nyabadza, Badzarigere, Chikuruwo, Serima.


c: text/html

text:
Niger
Niger nyika yakakomberedzwa nedzimwe iri kumadokero kweAfrica inotodza zita kubva paRwizi Niger. Nyika dzakakomberedza Niger dzinoti: Nigeria neBenin kuchamhembe; Burkina Faso neMali kumadokero; Algeria neLibya kumaodzanyemba neChad kumabvazuva. Niger ine nharaunda yakakura mamiriyoni 1.27 eskweya rekiromita, asi zvikamu makumi manomwe pazana (80%) yenharaunda yayo iri muGwenga reSahara. Nyika iyi ine hugari hwevanhu 17,129,076 ruzhinji rwavo vari maMuslim vakawandira kuchamhembe nekumadokero kwenyika iyi. Gutaguru reNiger rinonzi Niamey rinowanikwa kuchamhembe kwakadziva kumadokero kwenyika iyi.

robotstxt: allowed

filter: keep


text:
HARARE—
Mupepeti webepanhau re Sunday Mail, Va Edmund Kudzayi, vapihwa mukana wekubhadhara mari yechibatiso nedare repamusoro pamhosva yavari kupomerwa yekuronga zvekupidigura hurumende vachishandisa peji repadandemutande pa Facebook rinozivikanwa nezita rekuti Baba Jukwa.
Mutongi wedare repamusoro, Va Joseph Musakwa, vatura mutongo wekuti Va Kudzayi vabhadhare mari yechibatiso zviuru zvishanu nemazana maviri emadhora semari yechibatiso. Vatiwo VaKudzai vazvipire kumapurisa kaviri pasvondo kusvika nyaya yavari kupomerwa yapera kutongwa.
Va Kudzayi vari kupomerwa mhosva yekuronga zvekupidigura hurumende vachishandisa peji repa Facebook rinozivikanwa nezita remadunhurirwa rekuti Baba Jukwa.
Hurumende inotiwo Va Kudzayi vakashandisa peji iri kuzvidza mutungamiri wenyika, Va Robert Mugabe, pamwe nekushambadzira mashoko anosvibisa zita rehurumende.
Asi vari kuramba mhosva dzose dzavari kupomerwa idzi.
Va Kudzayi vanzi nemutongi wedare vasiye magwaro avo ekufambisa kudare kusvika nyaya dzavari kupomerwa dzapera kutongwa uye kuti vasvitse kumapurisa password yavo ye Gmail.
Vanziwo vasafambe chinhambwe chinodarika makiromita makumi mana kubva mu Harare uye kuti vasiye magwaro emba yavo yavo kudare.
Nyaya yaVa Kudzayi ichadzoka mudare ramejasitiriti musi wa 7 Chikunguru.
Mumapepa avo ari mudare, Va Kudzayi vanoti kusungwa kwavo kwakakonzereswa nevamwe-vakuru vari mu Zanu PF vaisvitsa mashoko kuna Baba Jukwa chaivo vave kutyira kuti vanogona kusiiwa vari pachena.
Va Kudzayi vanoti vanga vachishanda nebazi rinowona nezvekuchengetedzwa kwenyika pamwe nemapurisa vachishandisa hunyanzvi hwavo hwema computer kutsvaga kuti Baba Jukwa chaivo ndiani.
Asi vanoti zvavakawana mutsvagiridzo yavo ndizvo zvakazoshandiswa nemapurisa kuti vasungwe.
Mukoma waVaKudzai, Phillip, ari muhusungwa achipomerwawo nyaya imwecheteyo.
NeChitatu, mudzidzi wepa University of Zimbanwe, VaRomeo Musemburi, avo vari kupomerwa mhosva yekukumbira Baba Jukwa zvombo kuburikidza nemashoko avakatumira papeji raBaba Jukwa, vakanyimwa mukana wekubhadhara mari yechibatiso vakanzi chikumbiro chavo chinonzwikwa chete nedare repamusoro.
Nyaya Ina Thomas Chiripasi


text:
Muzvidzidzo zvinotevera: Jekanyika; Taranyika nepimanyika, Muyeranhambo (Longitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paPrime (Greenwich) zvichienda kuMabvazuva kana kuMadokero ePrime Meridian.
Longitude inoverengwa ichibva paPrime Meridian iyo inopiwa nhamba 0o. Nhamba yelongitude inokwira zvichienda kuMabvazuva - nhamba dzichipiwa vara (+), kudzamara dzasvika pa +180o. Nhamba yelongitude inodzika zvichenda kuMadokero, nhamba dzichipiwa vara (-), kudzamara dzasvika pa -180o. Izvi zvinoreva kuti longitude +20o iri kuMabvazuva kwePrime Meridian; longitude -30o iri kuMadokero kwePrime Meridian.
RondedzeroEdit
Muyeranhambo inoverengwa iri 0-180oE tichienda kuMabvazuva uye 0-180oW tichienda kuMadokero. Zvinoreva kuti gonyo relongitude rinohwerengedzwa kusvika pa360o. Taona zvakare kuti nyika inoziririka kutenderera kamwe pamahawa 24h - mahawa 24h anoenderana ne 360o. Panofambwa 15o yoga-yoga nguva inochinja nehawa imwe (1h).
Nyika yeZimbabwe iri murumana rwemuyeranhambo (longitude) +30oE. Pose panochinja muyeranhamo ne 15o, nguva inochinja neawa rimwe (1h). Nokudaro Zimbabwe inopiwa nguva yakawedzerwa 2h (maawa 2) zvichienzaniswa nenguva iri paPrime Meridian. Somuenzaniso kana nguva iri paPrime Meridian iri pa 06:00hrs, nguva yeZimbabwe inenge iri pa 08:00hrs. Nguva iri paPrime Meridian inonzi Greenwich Mean Time (GMT). Nokumwe kutaura nguva yeZimbabwe inodanwa ichinzi GMT + 2hrs.
Zvizhinji zvinotsangura kushanda kweMuyeranhambo zvinowanikwa pachinyorwa Mwaka yepaNyika


text:
Nhevedzwa dzemvura chidzidzo chinotsanangudza mafambiro emvura pavhu, pasi pevhu uye mudenga munoumbwa makore. Mvura inosanduka kubva pakuva godo, mutuvi uye mupfunga panhambo dzakasiyana dzenhevedzwa dzemvura. Mvura inofamba munzvimbo dzakasiyana dzainoungana dzinoti: gungwa, nyanza, nzizi, mhepo. Izvi zvinoitika kuburikidza nezviitiko zvinoti: kunaya, kuyerera pavhu; kumimina nemuvhu; kusasauka ichienda mumhepo; kubundira mumakore; kuverereka kupinda mumhepo ichibva pamazinga echando; zvichingodaro.
RondedzeroEdit
Mvura iri mugungwa, nyanza, nenzizi inosasauka kupinda mumhepo kuburukidza nekupisa kwezuva. Kunyika dzinotonhora, mupfunga wemvura unoverereka (sublimation) kubva pasinowo , nemagodo (ice) chichipinda mumhepo. Michero inosaukaziya, izvi zvichireva mvura inobuda kubva pamuchero ichipinda mumhepo. Kusumuka kwemweya unopisa kubva padunhu kunosimudzawo mupfunga wemvura kuenda kumakore kunova kunotonhorera. Kutonhora kuri mudenga kunokonzera kuti chapfunga chemvura chibundire kuita madonhwe emvura anoumba makore. Mhepo iri mudenga inotakura mvura iya yabundira zvichiita kuti madonhwe akawanda emvura asangane nekuumbana kuita makore. Imwe mvura iri mumakore inoturuka kuburikidza nekunaya kwesinowo kana chivhuramahwe; iyi mvura inokwanisa kuchengetwa kwemakore iri sinowo kana magodo munzvimbo dzinotonhora. Imwe sinowo inonyauka mumwaka wekupisa. Mvura zhinji inoturuka, inonaya pamusoro pegungwa. Mvura inonaya padunhu inoyerera ichienda munzizi, nyanza, negungwa mainochengetedzwa. Kune chikamu chemvura inonaya padunhu chinopinda muvhu mainochenetedzwa tichizoinwa kubva mumatsime nezvibhorani. Imwe yemvura yepasi iyi inomimina nemuvhu ichinopinda pakaungana mvura munzizi, nyanza, negungwa; imwe mvura inotubuka ichibuda muvhu sechisipiti.
Tsananguro yemashokoEdit
Kusasauka (Evaporation)- uku kushanduka kwemvura kubva pakuva mutuvi (liquid) ichisasauka kuita mupfunga wemvura (vapour,gas). Mvura inosasauka kubva munzvimbo dzayakaungana senzizi, nyanza, negungwa. Mvura inosasauka kuburikidza nekupisa kwezuva. Vamwe vatauri vanoti kukwaika kwemvura.
Kubundira (Condensation)- uku kushanduka kwemupfunga wemvura (water vapour) uchiva madonhwe emvura anoungana kuita makore nemhute. Zvakakosha kuti tinonesane kuti mupfunga wemvura unobundirawo zvakare kuita magodo pasina kuita mutuvi; izvi zvinoitika kunyika dzinotonhora panguva imwe chete inoverereka magodo echando kuita mupfunga wemvura. Naizvozvo misandu miviri inoti mutuvi negodo inonzi misandu yakabundira - condensed phases.
Kuverereka (Sublimation) - iri izwi rinoreva kushanduka kubva pakuva magodo echando kuenda pakuva mupfunga wemvura.
Kusaukaziya (Evapotranspiration)- iri izwi rashandiswa kududzira kutaika kwemvura ichibva pamichero kuenda pakuva mupfunga wemvura.
Mvura Inoyerera Pavhu (Run-off) - iyi imvura inoyerera pamusoro pevhu uye magoronga nenzizi. Imwe mvura inenge yayerera pavhu: inopinda muvhu, imwe yosasauka kupinda mumhepo, zhinji ichizopedzesera yachengetedzwa munyanza, nzizi negungwa.
Mvura Yemuvhu (Groundwater)- iyi imvura inosinina kupinda muvhu imwe ichigara muzvipakwa zvemvura (aquifers) zvinowanikwa pakati pehwendefa dzemabwe asingatendere mvura kupfuura. Imwe yemvura inoyerera nemuvhu inotubuka sezvisipiti imwe ichipedzesera yasinina nemuvhu kusvika kugungwa. Mvura inoyerera pamusoro nepasi pevhu inokonzerwa kudaro negunganidzo (gravity), uye nemutsindo (pressure) unosunda mvura kuti igadzikane iri muvhu .
Gungwa (Sea, Ocean) - iri izwi rinoreva nzvimbo dzakakurusa dzinochengeta mvura yakawanda ine munyu. Magungwa makuru anosanganisira Indian Ocean, Pacific Ocean, neAtlantic Ocean.
Nyanza (Lakes) - iri zita rapiwa kureva madziva akanyanya kukura anowanikwa padunhu anenge Lake Malawi, Lake Victoria, Lake Tanganyika. Nyanza inenge iri mvura yakaungana pasina kuvakirwa dhamu; izvi zvinosiyana neKariba Dam rakavakwa nevanhu. Zita iri rasiyanisa nekutaura kwemazuva ose kunoti nyanza negungwa zvimwechete. Zita iri riri kutoredzera pamutauro weChewa unoti Lake Malawi inonzi Nyanja - pano pavandudzwa kuti zviende kuChiShona. Nyanza yakakura zvakanyanya kudarika dziva
Kupeperutsa mupfunga wemvura (Advection) - zvakakosha kuti tizive kuti dai pasina mhepo inosunda mvura inosasauka kubva mugungwa, mvura iyoyi ingadai isinganaye padunhu asi yainaya kugungwa kwakare. Nokuda kwemhepo, mvura zhinji inosasauka kugungwa inopeperutswa ichizonaya padunhu. Iyi inovawo nzira yekuchenesa mvura iri mugungwa kuti inaye padunhu isisina kusvipiswa nemunyu wegungwa. Chiitiko ichi chinotaurwa muBhaibheri bhuku raAmos 9:6 apo panonzi Jehovha unodana mvura yegungwa achiinaisa panyika.
Jezi (run-off in English) zvinoreva mvura inoyerera pamusoro pevhu mushure mokunge kwanaya.
Mhando dzekuturuka kwemvuraEdit
Mvura inenge yabundira iri mudenga inoturuka kubva mudenga nenzira dzakasiyana-siyana. Mudunhu reAfrica kuturuka kuzhinji kwemvura tinokuona kuburikidza nekunaya kwemadonhwe emvura. Kuturuka kwemvura kunoitikawo nenzira dzinoti sinowo, mhute, chivhuramabwe nedzimwe mhando dzinoonekwa kunyika dzinotonhora.
Kunaya kwemvura - uku ndiko kunaya kwemadonhwe emvura inonaya padunhu zvose nepagungwa; chikamu chizhinji chemvura chinonaya padunhu. Iyi ndiyo mhando yekuturuka kwemvura kwatinoona kazhinji muAfrica.
Sinowo (Snow)- sinowo inoturuka munzvimbo dzinotonhora zvakanyanya. Kazhinji sinowo inoturuka kana kuri kutonhora zviri pa 0o celsius zvichidzika, panova ndipo panogwamba mvura kuita magodo echando. Sinowo zhinji inonaya kunyika dzinotonhora dziri kuEurope, Asia, neNorth America. Mazaya echando anowanikwawo munzvimbo dzakakwirira zvakanyanya segomo reKilimanjaro kuKenya nekumakomo makuru ari kuChile kuSouth America.
Chivhuramabwe (Hailstorm) - iyi imvura inoturuka ichidonhedza tumagodo twemvura yakabundira nechando. Mune dzimwe nzvimbo chivhuramabwe chinoparadza zvirimwa chichiparura mashizha ezvirimwa.
Kuchengetedzwa kwemvura muZimbabweEdit
Munyika yeZimbabwe bazi reZINWA ndiro rakapiwa hudaviri nehugabe pamusoro pekuchengetedzwa kwemvura iri munzizi, madhamu, uye iri muvhu. Vanochera zvimborani vanotora mvura imwecheteyo inosininina kupinda munzizi nemumadhamu; nokudaro ZINWA ine chinangwa chokuchengetedza mvura dzose nokuti pakupedzisira kwazvo imvura imweyo.
Nhevedzwa dzeMvura muBhaibheriEdit
Bhaibheri rine ndima dzinotaura pamusoro peNhevedzwa dzeMvura dzinotionesa kuti vanyori veBhaibheri vakanga vane ruzivo pamusoro pechiitiko ichi.
- Ndima iri muBhuku raAmos 9:6 inotaura kuti Jehovha unodana mvura yegungwa achiidira pavhu.
- Ecclesiastes 1:7 inotaura sezvizvi: "Nzizi dzose dzinodira mugungwa asi gungwa harizari; panzvimbo padzinobva nzizi ipapo mvura inodzokerazve".


text:
Gonyoina
Muchidzidzo chePimanyika gonyoina imhando yegonyozhinji ine mativi mana nemakonyo mana. Makonyo emukati megonyoina anohwerengedzwa kusvika pa 360o.
gonyoina dzemhando yegonyoina Sambamba[chinja | edit source]
gonyoina sambamba chiumbwa chine mativi mana; mativi maviri akatarisana anenge akati sambamba uye anenge akaenzana. makonyo maviri akatarisana anenge akaenzana. Zvimwe zvinoonekwa ndezvekuti guramakonyo mbiri dzinochekana kuita zvikamu zviviri zvakaenzana. Zviumbwa zviri mumupanda wegonyoina sambamba zvinosanganisira: skweya; gonyoina tsazamativi uye gonyoina tsazamakonyo.
Skweya (Square) iri shoko rinoreva chiumbwa chine mativi mana ose akaenzana negonyo ina dzose dzakaenzana. Skweya iri pamupanda wegonyoina.
Gonyoina tsazamativi (Rhombus) - iri izwi rinoreva gonyoina rine mativi akaenzana nhambwe. gonyo dzakatarisana mukati dzinenge dzakaenzana zvakare. Chiumbwa ichi chine guramakonyo mbiri anochekana negonyo re 90o. Skweya iri pamupanda wegonyoina tsazamativi zvakare.
Gonyoina tsazamakonyo (Rectangle) - iri izwi rapiwa kureva chiumbwa chine makonyo mana ose akaenzana; gonyo rimwe nerimwe riine 90o. Mativi maviri akatarisana anenge akaenzana uye akati sambamba. Skweya rinogona kupinda pamupanda rechiumbwa ichi asi kazhinji tinosarudza kuti skweya rimire roga.
Gonyoina dzisiri gonyoina Sambamba[chinja | edit source]
Gonyoina sambambiri (Trapezium, trapezoid) - sokutaura kwezita racho, chiumbwa ichi chine mativi mana; zvakare chine mativi maviri akati sambamba.
Kayiti (Kite) imhando yegonyoina ine peya (pair) mbiri dzemativi anotevedzana akaenzana. Izvi zvinoreva kuti guramakonyo rimwe rinokamura kayiti kuita gonyonhatu mbiri dzakaenzana; dzine chidzudzani (congruency).


text:
Zvakanaka Here Kuti Murume Nomudzimai Vagare Vose Vasina Kuroorana Kunyange Vachidanana?
Mhinduro yeBhaibheri
Bhaibheri rinotaura zvakajeka kuti “
Mwari achatonga zvifeve.” (VaHebheru 13:4) Shoko rechiGiriki rokuti “ufeve” ndipor·nei′a, uye rinosanganisira kuita bonde musati maroorana. Saka, zvakaipa pamberi paMwari kuti murume nomudzimai vasati varoorana vagare vose kunyange zvazvo vaine tarisiro dzokuzoroorana.
Ko kana vanhu vacho vachidanana chaizvo? Mwari anoti vanofanira kutanga varoorana vasati varara vese. Mwari ndiye akatisika kuti tide mumwe munhu uye tinzwe tichidiwa. Rudo ndihwo unhu hukuru pane hwose huna Mwari. (1 Johani 4:8) Saka ane zvikonzero zvakanaka paanotaura kuti bonde nderevanhu vakaroorana chete.


text:
SIERRA LEONE NEGUINEA
Jehovha Akandisimudza
Jay Campbell
AKABEREKWA MUNA 1966
AKABHABHATIDZWA MUNA 1986
NHOROONDO Akaremadzwa neporiyo uye akazova piyona wenguva dzose.
NDAKAKURA ndakaremara kubva muchiuno zvichidzika, uye ndaigara mune imwe komboni muFreetown naamai vangu nedzimwe mhuri dzakati kuti dzaiyaura nourombo. Nemhaka yokuti ndainyara uye ndaitya kuti vanhu vasingandizivi vaizondiona sei, ndakangobuda mukomboni kamwe chete mumakore 18.
Pandaiva nemakore 18, Pauline Landis, mumwe mumishinari Chapupu, akauya kukomboni kwandaigara ndokundiudza kuti aida kundidzidzisa Bhaibheri. Pandakamuudza kuti ndaisagona kuverenga kana kunyora, Pauline akati aizondidzidzisawo izvozvo. Saka ndakabvuma.
Zvandakadzidza muBhaibheri zvakaita kuti ndifare zvikuru. Rimwe zuva ndakabvunza Pauline kana zvaiita kuti ndipinde musangano weungano waiitirwa pedyo nepandaigara. Ndakati, “Ndichaenda ikoko ndichifamba nezvimapuranga zvangu zvokufambisa.”
Pauline paakauya kuzonditora, amai vangu nevavakidzani vangu vakanditarisa vachinetseka. Ndakabata zvimapuranga zvangu, ndokuendesa maoko angu mberi ndokuzvigadzika pasi. Ndakabva ndavheyesa muviri wangu kuenda mberi kwezvimapuranga zvacho. Sezvandaipfuura nepachivanze, vavakidzani vangu vakashevedzera kuna Pauline vachiti: “Uri kumumanikidza. Akamboedza kufamba asi zvakaramba.”
“Jay, unoda kuenda here?” Pauline akabvunza kudaro zvinyoronyoro.
“Ehe!” ndakapindura kudaro. “Ndicho chisarudzo changu.”
Vavakidzani vangu vakatarisa chinyararire sezvandaisvika kugedhi. Pandakabuda pagedhi, vakashevedzera vachifara.
Ndakanakidzwa chaizvo nemusangano wacho! Panguva yakatevera ndainge ndatsunga kuenda kuImba yoUmambo. Ndaizofanira kufamba kusvika kunogumira mugwagwa, ndokwira tekisi, ndobva ndazoita kuti hama dzinditakure kukwidza chikomo. Ndaiwanzosvika ndanyorova uye ndava nemadhaka uye ndaizofanira kuchinja mbatya dzangu ndasvika. Pave paya, imwe hanzvadzi yokuSwitzerland yakandibatsira nokunditumira wiricheya, zvakazoita kuti ndikwanise kufamba zvakanaka.
Kuverenga zvakaitika zvezvimwe Zvapupu zvakaremara kwakandikurudzira kuti ndiite zvakawanda pakushumira Jehovha. Muna 1988, ndakava piyona wenguva dzose. Ndakanyengetera kuna Jehovha kuti andibatsire kuzadzisa chinangwa changu chokubatsira mumwe munhu mumhuri medu uye mundima yangu kuti ave mushumiri waJehovha. Minyengetero yangu yakapindurwa pandakakwanisa kudzidza chokwadi nevanakomana vaviri vasisi vangu uye nemumwe mukadzi wandakaona pandaiita uchapupu hwomumugwagwa.
Iye zvino maoko angu haasisina simba, uye ndinotomirira kusundwa nevamwe ndiri muwiricheya. Ndinogarawo ndiine marwadzo nguva dzose. Asi ndakaona kuti kudzidzisa vamwe nezvaJehovha ndiwo chete mushonga wemarwadzo. Mufaro wandinowana nokuita kudaro unoderedza marwadzo angu uye unondizorodza nokuti Jehovha akandisimudza, uye iye zvino ndava kurarama upenyu hune chinangwa.


text:
Gonhi
Gonhi (door) zvinoreva chivakwa chinoshandiswa kuvhara mukova. Kazhinji gonhi rinogadzirwa nemapuranga akavezwa, asiwo rinokwanisa kugadzirwa nesimbi, kana plastic yakasimba.
Mamwe mazita anodavidzwa ndiwo anoti, sasa, dhowo kan kuti dimba kuchiManyika.
Kurerutsa Mutauro[chinja | edit source]
- Mbudo (Exit) igonhi rinoshandiswa kubuda naro panzvimbo.
- Mbindo (Entrance) igonhi rinoshandiswa kupinda naro panzvimbo.
- Mbudo Panjodzi (Emergency Exit) igonhi kana nzira inoshandiswa kubuda panguva yokunge munhu atarisana nenjodzi.


text:
WASHINGTON—
Vamwe vagari vekuChigwizi kuMasvingo vanoti vashandi vehurumende pamwe nemapurisa vari kubatsira mukugovera chikafu vari kushandisa chikafu ichi kuti vaite zvepabonde nevanasikana vachangobvezera.
Izvi zvinonzi zviri kuitikawo kumadzimai akaroorwa.
Nzvimbo yeChingwizi inonzi ine dambudziko rechikafu izvo zvava kupa kuti vamwe vashandi vehurumende vaite zvehuori nacho vachimanikidza vakadzi kuti vatange vavada kuti vawane chikafu ichi.
Nzvimbo iyi inonzi ine mhuri dzinodarika zviuru zvitatu dzakamirira kutamiswa zvakare nehurumende zvichitevera kubviswa kwavakaitwa muna Kukadzi kuTokwe-Mukosi.
Muwe mugari wekuChingwizi, VaMilton Shumba, vanoti nyaya yekushomeka kwechikafu yapa kuti mapurisa nevanopa chikafu vaite zvehuori.
Asi gurukota rinoona nezvedunhu reMasvingo, VaKudakashwe Bhasikiti, vanoti vakaenda kuChingwizi mbune neMuvhuro vakashaya humbowo hwekuti vashandi vehurumende vave kubatirira vanhu voziya nenzara.
Zvichakadaro, rimwe sangano revechidiki rePractical Empowerment and Network Youth Association, PENYA, rinoti riri kutsvaga mari yekubatsira kuvaka chikoro chekubatsira vana vari kuChingwizi.
Mukuru wesangano rePENYA, VaHillary Musarurwa, vanoti vaona zvakakosha kuti vavake chikoro kuti vabatsira vana vari paChingwizi.
Hurukuro naVaMilton Shumba
Hurukuro naVaKudakwashe Bhasikiti
Hurukuro naVaHillary Musarurwa


text:
Bindu
Bindu (garden) inzvimbo inorimwa muriwo pamusha. kazhinji ndima inosevenzeswa sebindu inenge iri ndima ndiki, kana yava hombe inonzi munda. Madzinde anodyarwa mubindu inosanganisira madomasi, muriwo, bhinzi, nzimbe, mhiripiri, mabhanana nezvimwewo.
Kumadhorobha vazhinji vanodiridza nemvura inouya nepaipi; kumaruwa vanodiridza nemvura inotorwa murwizi kana mutsime. Kare vakanga vane mapindu airimwa munguva yechirimo ainzi macheke; muhushoma ronzi jeke. Apa panodaro paripo panobva zita reguta reMacheke. Mazuvano nokuda kwekuti kudiridza kwave nyore mabindu ave kurimwa chero upi mwaka - iye zvino green house ndiyo yoita sejeke


text:
Hurefu
Muchidzidzo chePimanyika, tsangudzo dzinotevera dzinopihwa maererano nekupimwa kwenhambwe.
Hurefu (length) - shoko iri rinoreva kureba kwenzvimbo kana ichipimwa. Kana tiri kuMasvomhu, hurefu hunoshandiswa kududza divi rakanyanya kureba kudarika mamwe.
Hwasha (width) - shoko iri rinoreva kupamhama kwenzvimbo kana ichipimwa
Hudzamu (depth) - shoko rinoreva kudzika kwenzvimbo kana ichipimwa. Shoko iri rinoshandiswa kududza kupimwa kwenhambwe zvichitevedza rudzivo rwekudzika pasi.
Hukwidza (height, altitude) - iri shoko rinonyanya kushandiswa kududza kupimwa kwenhambwe zvichitevedza rudzivo rwekuenda mudenga. Somuenzaniso tingataura hukwidza hwendenge iri kubhururuka kana chivakwa chemudurikidzanwa. Mukutaura kwamazuva ose tinoti chinhu chiri pakakwirira kana pakaderera, muzvidzidzo zveScience zvakafanira kuti titaure pamusoro pehukwidza.
Mipimo yose yataurwa pamusoro inoshandisha chiyero chenhambwe chinonzi mita (metre).
Musambara zvinoreva hurefu huripo kubva pahuma kusvika pabesu panotangira muswe wemhuka.


text:
Umambo hwaMwari Huchaitei?
Mhinduro yeBhaibheri
Umambo hwaMwari huchatsiva hurumende dzose dzevanhu uye huchatonga pasi rose. (Dhanieri 2:
Huchabvisa vakaipa, avo vanoda kuita zvinhu zvakangovanakira asi zvichikuvadza tose. “
Asi vakaipa vachaparadzwa panyika.”
—Zvirevo 2:22.
Huchagumisa hondo dzose. “
[Mwari] anogumisa hondo kusvikira kumugumo wenyika.”
—Pisarema 46:9.
Huchaita kuti vanhu vabudirire uye vagare vasingatyi. “
Mumwe nomumwe achagara pasi pomuzambiringa wake, napasi pomuonde wake, uye hapana anozoita kuti vatye.”
—Mika 4: 4, Bhaibheri Dzvene muChiShona Chanhasi.
Huchaita kuti nyika ive paradhiso. “
Gwenga nenyika yakaoma zvichafara; sango richafara kwazvo uye richatumbuka; seruva.”
—Isaya 35: 1, Bhaibheri Dzvene muChiShona Chanhasi.
Huchaita kuti munhu wose ave nebasa rinofadza uye rinogutsa. “
Vanhu [vakasarudzwa naMwari] vachafarira basa remaoko avo zvizere. Havazoshandi zvakaoma pasina.”
—Isaya 65: 21-23.
Huchapedza zvirwere. “
Hakuna mugari wemo achati: ‘Ndiri kurwara.’”
—Isaya 33:24.
Huchaita kuti vanhu vasachembera. “
Nyama yake ngaive itsva kupfuura paaiva muduku; ngaadzokere kumazuva esimba rouduku hwake.”
—Jobho 33:25.
Huchamutsa vakafa. “
Vose vari mumakuva vachayeukwa uye vachanzwa inzwi [raJesu], vobuda.”
—Johani 5: 28, 29.


text:
VECHIDUKU VANOBVUNZA KUTI
Ndingaita Sei Kuti Ndinyatsorara?
Bhaibheri rinoti: “
Zviri nani kuzorora zvishoma pane kushanda zvakaoma zvakapetwa kaviri asi uchidzingana nemhepo.” (Muparidzi 4:6) Kana ukasarara zvakanaka hauzokwanisi kushanda zvakanaka kana kufunga zvakanaka!
“Kana ndisina kurara zvakanaka pfungwa dzangu dzinenge dzisina kugadzikana. Ndinenge ndichitadza kuisa pfungwa dzangu pane zvose zvandinenge ndichiita!”
—Rachel, 19.
“Panozokwana 2:
00 masikati, ndinenge ndaneta zvokuti ndinogona kubatwa nehope pandinenge ndichitaura nemumwe munhu!” —Kristine, 19.
Unoda here kunyatsorara? Tarisa uone zvakaitwa nevamwe vezera rako.
Usarara nguva dzaenda. “
Ndinoedza kuenda kunorara pachine nguva,” anodaro musikana ane makore 18 anonzi Catherine.
Siya zvenyaya. “
Pane dzimwe nguva shamwari dzangu dzinondifonera kana kutumira mameseji pakati pousiku,” anodaro mukomana anonzi Richard, ane makore 21, “
asi ndakadzidza kuvataurira kuti ndava kunorara tobva tasiyana nenyaya.”
Edza kusachinja-chinja nguva dzokurara uye dzokumuka. Musikana anonzi Jennifer ane makore 20 anoti, “
Mazuva ano handisi kuchinja nguva dzokurara uye dzokumuka.”
Zvingakubatsira kuti ubudirire: Edza kurara kwemaawa asiri pasi pe8 zuva nezuva.
Kuita zvataurwa izvi kunobatsira pane zvakawanda. Yeuka kuti kuva noutano hwakanaka kuchakubatsira kuti unzwe wakagwinya uye ushande wakachangamuka.
Muupenyu ungatadza kuchinja zvimwe zvinhu, asi utano hwako unogona kuhuchinja. Erin musikana ane makore 19 anoti, “
Munhu achaita kuti uve noutano hwakanaka kana kuti husina kutsarukana ndiwe.”


text:
HARARE— Hurumende yeAmerica pamwe nezvikoro zvikuru zvepamusoro munyika iyi zvapa rubatsiro rwemari yechikoro inosvika mamiriyoni matanhatu emadhora kuvadzidzi makumi maviri nevasere vemuZimbabwe vanobva kumhuri dzinoshaya kuti vaende kunodzidza kunyika iyi kutanga gore rino pasi pechirongwa cheUnited States Achievers Program, kana kuti USAP.
Vachitaura pagungano rekuparadzana nevadzidzi ava muHarare, mumiriri weAmerica muZimbabwe, VaBruce Wharton, vati chirongwa cheUSAP icho chakatanga makore gumi nemana apfuura, chinoratidza kuti vadzidzi vemuZimbabwe vanosimudzira nyika yavo mushure mekuwana dzidzo yepamusoro soro kuAmerica.
VaWharton vakurudzira vadzidzi ava kuti vadzoke kumusha kuzosimudzira nharaunda dzavanobva vachiti iri ndiro donzvo guru rechirongwa cheUSAP.
Vazhinji vevadzidzi ava vatenda chikamu chemuzinda weAmerica chinoona nezvedzidzo nekuvapa mukana wekuti vanowana dzidzo yepamusoro kuAmerica vachiti pasina izvi vange vasina tariro yekunodzidza kunyika iyi.
Bazil Mupasiri uyo akaita zvidzidzo zvake zve A Level paMarondera High School uye ari kuenda kuGrinnell College kunoita zvidzidzo zveComputer Science anoti achadzoka kuzosimudzira Zimbabwe kana apedza chikoro.
Mumwe wevadzidzi ava, Muzvare Gloria Sengwe, avo vari kunoita zvidzidzo zvemutemo kuSouth Indiana University, vanoti vachadzoka kumusha kana vapedza zvidzidzo zvavo uye chishuvo chavo ndechekutanga sangano rinobatsira vanotambura kuti vakwanise kuzviririitira.
Gungano ranhasi rapindwa nevamwe vanhu vakadzidza kuAmerica pasi pechirongwa ichi uye vave kutoshanda mumakambani akasiyana asiyana muZimbabwe.
Vabereki, hama, neshamwari dzevadzidzi vari kuenda kuAmerica vapindawo mugungano raitwa muHarare.
Kubvira pakatanga chirongwa ichi makore gumi nemana apfuura, pane vadzidzi vanodarika chiuru nemazana maviri vemuZimbabwe vakadzidza kana vari kudzidza kuzvikoro zvepamusoro kuAmerica.
Chirongwa ichi chakatanga muZimbabwe uye chave kuitwa mune dzimwe nyika gumi nembiri pasi rese.


text:
WASHINGTON—
Chimwe chizvarwa cheZimbabwe chakaita rombo rakanaka rekuwana mukana wekupinda mumakwikwi e Global Students Enterprenuer Awards ari kuitirwa mu Washington muAmerica.
Muzvare Amanda Lieto vari mumakwikwi aya, ayo akarongwa ne International Enterprenuer’s Organisation, iyo inosimudzira zvemabhizinesi anoitwa nevechidiki pasi rose.
Muzvare Lieto vachange vakamirira Zimbabwe pamakwikwi aya, ayo ane vana muzvinabhizinesi vechidiki makumi mana nevaviri vanobva munyika dzakasiyana siyana.
Muzvare Lieto vanoti pasi pemakwikwi aya, nyika inenge yahwina ichapihwa zviuru gumi zvemadhora, uye rubatsiro rwezviuru zana nemakumi maviri nezvishanu zvemadhora.
Muzvare Lieto vanoti vakatanga bhizinesi ravo vari kuUniversity of Zimbabwe.
Vachange vari muWashington kusvikira neSvondo. Muzvare Lieto vanoti vari kushuwira kuti vatore mubairo kuitira kuti vakwanise kunosimbisa kambani yavo kana vadzokera kuZimbabwe.
Vanoti ruzivo rwavo rwezvemabhizinesi vakariwana kubva kuchikoro chepamusoro che University Of Zimbabwe uye vanoda kuzopawo ruzivo rwavo kuvadzidzi vepachikoro ichi vanodawo kutanga mabhizinesi.
Hurukuro naMuzvare Amanda Lieto


text:
Kuchengeta Vakwegura
“Vana vaduku, ngatiregei kudanana neshoko kana norurimi, asi nemabasa nechokwadi.”—1 JOH. 3:18.
1, 2. (a) Mhuri dzakawanda dzinosangana nematambudziko api uye dzinova nemibvunzo ipi? (b) Vabereki nevana vangagadzirira sei matambudziko anouya nokukwegura?
ZVINORWADZA chaizvo kuziva kuti vabereki vako vainge vakagwinya uye vachizvishandira, havachakwanisi kuzviriritira. Mubereki wako akwegura anogona kuwa ominyuka hudyu, anogona kurasika pfungwa otanga kungofamba achienda kana kuti anogona kubatwa chirwere chakakura. Asiwo vakwegura vacho vanogona kuomerwa nokubvuma kuti kuchinja kwaita utano hwavo kana mamiriro avo ezvinhu kwava kuita kuti vasakwanisa kuzviraramira. (Job. 14:1) Tingavabatsira sei? Vangachengetwa sei?
2 Imwe nyaya yaitaura nezvekuchengeta vakwegura yakati: “Kunyange zvazvo zvisiri nyore kukurukura nyaya dzine chokuita nevakwegura, mhuri inogara yakurukura uye yabvumirana zvokuita, haizonetseki nokusarudza kana paine dambudziko ramuka.” Kukurukura saizvozvo kunokosha nokuti hatigoni kutiza matambudziko anokonzerwa nokukwegura. Kunyange zvakadaro, tinogona kugara taronga zvatichaita. Ngatikurukurei kuti mhuri ingashanda sei pamwe chete kuti ironge kugadzirisa matambudziko iwayo.
KUGADZIRIRA “MAZUVA OKUTAMBUDZIKA”
3. Mhuri ingaitei kana vabereki vakwegura vava kunyanya kuda kubatsirwa? (Ona mufananidzo uri panotangira nyaya ino.)
3 Vakwegura vakawanda vanosvika pokuti havachakwanisi kuzviriritira zvokuti vanenge vava kuda kubatsirwa. (Verenga Muparidzi 12:1-7.) Kana vabereki vakwegura vasisakwanisi kuzviriritira, ivo nevana vavo vanofanira kuona kuti zvii zvingaitwa kuti vabatsirwe. Kazhinji zvakanaka kugara pasi semhuri mokurukura kuti mungashanda sei pamwe chete, muchiona kuti zvii zvinodiwa pakuvachengeta. Vose, kunyanya vabereki, vanofanira kunyatsotaura zviri pasi pemwoyo uye zvinhu zvinokwanisika zvingaitwa. Vangakurukura kana zvichiita kuti vabereki vabatsirwe vachigara havo pamba pavo. * Kana kuti vangakurukurawo zvinogona kuitwa nemumwe nemumwe wavo pakuriritira vabereki. (Zvir. 24:6) Somuenzaniso, vamwe vangakwanisa kuvaitira mabasa anodiwa zuva nezuva asi vamwe vangakwanisa kunyanya kubatsira nemari. Mumwe nomumwe anofanira kuziva basa rake, asi mungada kuronga kuti mupote muchichinjana mabasa acho.
4. Mhuri inochengeta mubereki akwegura ingawana kupi rubatsiro?
4 Pamunotanga kupepa mubereki akwegura, dzidzai zvakawanda nezveurwere hwake. Kana aine chirwere chinoramba chichiwedzera kuipa, dzidzai kuti ndezvipi zvimwe zvingaitika kwaari nemhaka yechirwere ichocho. (Zvir. 1:5) Taurai nemasangano ehurumende anobatsira vakwegura. Onai kana kwamunogara kuine mapurogiramu angakubatsirai kuti muvachengete zvakanaka uye kuti basa racho rive nyore. Kuchinja kwemamiriro ezvinhu emubereki kungaita kuti usuruvare, urwadziwe chaizvo kana kuti uvhiringidzike. Taurira shamwari yako yaunovimba nayo zviri kukunetsa. Chinonyanya kukosha ndechokuti unyengetere kuna Jehovha uchimuudza zviri pamwoyo. Anogona kuita kuti uve norugare rwepfungwa ruchakubatsira kutsungirira chero chii zvacho.—Pis. 55:22; Zvir. 24:10; VaF. 4:6, 7.
5. Nei zvakanaka kuti mhuri dzigare dzaronga kuti dzichachengeta sei vakwegura?
5 Vamwe vakwegura nemhuri dzavo vanogara vatsvaka mashoko anozovabatsira pakusarudza zvokuita kana vakwegura ivavo vava kuda kuchengetwa. Somuenzaniso, vangada kuona kana zvichiita kuti mubereki azogara nemwana wake, azogara mumisha inochengeterwa vakwegura kana kuti kushandisa dzimwe nzira dzinowanikwa munharaunda. Vanofanoona matambudziko “nezvinhu zvinokuvadza” vobva vagadzirira. (Pis. 90:10) Mhuri dzisingagari dzaronga zvokuzoita dzinopedzisira dzava kuita zvisarudzo dzichimhanya-mhanya kana pamuka dambudziko. Imwe nyanzvi yakati: “Iyi haisitombori nguva yakanaka yokuita chisarudzo chakadaro.” Kana vari mumhuri vava kuda kuita chisarudzo vachimhanya-mhanya, vanogona kupedzisira vava kupopotedzana. Asi kana mhuri ikagara yaronga, zvichaita kuti isazonyanya kunetseka kana paine dambudziko ramuka.—Zvir. 20:18.
6. Nei zvichibatsira kukurukura kuti vabereki vakwegura vachachengetwa sei?
6 Zvingakuomerai kutaurirana nevabereki venyu nezvenyaya yokuchinja zvimwe zvinhu pamba pavo kana kuti yokutama. Asi vakawanda vakataura kuti kukurukurirana saizvozvo kwakazobatsira chaizvo. Nei? Nokuti kwakaita kuti vakwanise kuronga zvinhu zvinoshanda, vachiwirirana uye vachinzwisisana. Vakaona kuti kukurukurirana zvakanaka saizvozvo kwakaita kuti zvizova nyore pakusarudza zvokuita. Kunyange kana vakwegura vachida havo kuramba vachigara voga uye vachizviitira zvinhu zvavo, zvinobatsira chaizvo kuti vakurukure nevana vavo kuti vangazoda rubatsiro rwakaita sei kana vasingachazvigoni.
7, 8. Mhuri dzinofanira kukurukura nezvechii, uye nei zvichibatsira?
7 Vabereki, pamunenge muchikurukura nevana venyu, vaudzei zvamunoda, uye vaudzei kuti imarii yamunowana uye kuti mungada kuchengetwa sei. Izvozvo zvichavabatsira kusarudza zvokuita kana musingachagoni kuzvichengeta. Zvichida vacharemekedza zvido zvenyu uye kuita kuti kana muchida, mumboramba muchigara moga. (VaEf. 6:2-4) Somuenzaniso, munoda here kuti mumwe mwana wenyu akutorei muzogara nemhuri yake, kana kuti mune zvimwewo zvamuri kuda? Zivai kuti havasi vose vangava nemaonero akafanana neenyu uye kuti zvinoda nguva kuti imi nevana venyu mugadzirise mafungiro enyu.
8 Mose munofanira kuziva kuti munogona kudzivisa matambudziko kana mukagara maronga uye makurukura zvokuzoita. (Zvir. 15:22) Vabereki vanogona kukurukurawo nevana vavo nezvemarapirwo avanoda. Munofanira kukurukura zviri pakadhi reDPA rinoshandiswa neZvapupu zvaJehovha. Munhu wose ane kodzero yokuziva nzira dzinenge dzichida kushandiswa pakumurapa uye ane kodzero yokudzibvuma kana kudziramba. Kadhi reDPA rinoratidza zvinenge zvasarudzwa nemunhu panyaya iyi. Kana ukasarudza anokumiririra (kana zvichiita uye zvichibvumirwa nemutemo) zvinoita kuti pazova nemunhu waunovimba naye achakuitira zvimwe zvisarudzo. Zvakanaka kuti vanokuchengeta uye vanokumiririra vave nekopi yeDPA rako kuitira kana rava kudiwa. Vamwe vanoita kuti makopi iwayo agare pamwe chete newiri yavo nemamwe mapepa akadai, seekubhengi, ehurumende, einishuwarenzi nemamwewo.
ZVAMUNGAITA KANA MAMIRIRO EZVINHU ACHINJA
9, 10. Vakwegura vanganyanya kuda kubatsirwa kana zvaita sei?
9 Mhuri dzakawanda dzinosarudza kuti vakwegura vagare havo voga kana vachikwanisa. Vangakwanisa kuzvibikira, kuchenesa imba yavo, kunwa mishonga vega uye kukurukura nevamwe pasina dambudziko. Saka vana vangasafanira havo kupindira zvakanyanya muupenyu hwevabereki vavo. Asi kana vava kunetseka nokufamba, zvimwe vasingachakwanisi kuenda kunotenga, kana kuti vakatanga kuva nehanganwa, vana vangada kuvabatsira.
10 Kukwegura kunogona kuita kuti munhu arasike pfungwa, aore mwoyo, azvitotese uye azvishatise, atadze kunzwa kana kuona zvakanaka uye angokanganwa-kanganwa zvinhu. Asi mamwe matambudziko iwayo outano anogona kurapika. Pazvinotanga kuitika, tsvakai rubatsiro kuna vanachiremba. Vana ndivo vangada kutanga kuona kuti vabereki vavo vabatsirwa here. Vana vanokwanisawo kutanga kubatsira vabereki vavo pane zvimwe zvinhu zvavaimboita voga. Kuti vave nechokwadi chokuti vabereki vavo vanyatsowana zvavanoda, vana vanogona kutaura vachivamiririra, kuvabatsira nezvinhu zvinoda kunyorwa, kuvatakura nemotokari uye kuvabatsira nezvimwewo.—Zvir. 3:27.
11. Chii chingaitwa kuti vabereki varerukirwe nokuchinja kwezvinhu?
11 Kana matambudziko evabereki venyu asingagadzirisiki, munogona kuchinja machengetero amuri kuvaita kana kuti munogona kuita kuti vatame. Kana kuchinja kwacho kusina kunyanya kukura, zvichavaitira nyore. Kana muchigara kure nevabereki venyu zvingaita here kuti mutsvake Chapupu kana muvakidzani anopota achiona kuti vabereki venyu vari sei obva akuzivisai? Vanongoda kubatsirwa pakubika nokuchenesa here? Kugadzirisa zvinhu zvishoma pamba pavo kungavabatsira here kuti zvivaitire nyore kutenderera pamba, kugeza, nokuita zvimwewo? Zvichida vanenge vachingoda mumwe munhu anouya kuzoita mabasa epamba asi vachigara havo voga. Zvisinei, kana zviine ngozi kuti vagare voga, zvingada kuti mugare muchivabatsira. Pasinei nokuti zvinhu zvakamira sei, onai kuti kwavanogara kungawanika rubatsiro rwakaita sei. *—Verenga Zvirevo 21:5.
VAMWE VANOZVIITAWO SEI?
12, 13. Vamwe vana vanogara kure nevabereki vanoitei kuti varambe vachivakudza uye vachivachengeta?
12 Vana vane hanya nevabereki vavo vanoda kuti vagare zvakanaka. Kana vakaziva kuti vabereki vavo vari kuchengetwa zvakanaka, vanofara. Zvisinei, kune vana vakawanda vanogara kure nevabereki vavo nemhaka yezvimwe zvikonzero. Pakadaro, vamwe vanoshandisa nguva yavanenge vari pazororo kuti vashanyire vabereki vavo vachivabatsira pamabasa avasingachakwanisi. Kugara muchifona uye kunyora tsamba, kunoita kuti vabereki venyu vaone kuti munovada.—Zvir. 23:24, 25.
13 Munofanira kuzoongorora kuti zvamakaronga pakuchengeta vabereki venyu zvichiri kushanda here. Kana vari Zvapupu uye muchigara kure navo, munogona kutaura nevakuru veungano yavo kuti munzwewo pfungwa dzavo. Uye nyengeterai nezvazvo. (Verenga Zvirevo 11:14.) Kunyange vabereki venyu vasiri Zvapupu, munofanira ‘kuvakudza.’ (Eks. 20:12; Zvir. 23:22) Zvinosarudzwa nemhuri pakuchengeta vabereki zvinosiyana-siyana. Vamwe vanosarudza kuti mubereki akwegura auye kuzogara navo kana kuti azogara pedyo. Asi pamwe pacho izvozvo zvingasaita. Vamwe vabereki havadi kugara nevana vavo nemhuri dzavo nokuti vanoda kuita zvinhu zvavo voga uye havadi kuremedza vana vavo. Vamwe vanogona kunge vaine mari uye vachida kubhadhara mushandi anovachengeta vachigara havo pamba pavo.—Mup. 7:12.
14. Matambudziko api angasangana nemwana anenge achinyanya kuita basa rokuchengeta vakwegura?
14 Mumhuri dzakawanda, basa rokuchengeta vakwegura rinowanzosiyirwa mwanakomana kana mwanasikana anogara pedyo nevabereki. Asi mwana iyeye anochengeta vabereki, anewo mhuri inoda kuchengetwa. Anewo zvimwe zvaasingakwanisi kuita. Uyewo mamiriro ake ezvinhu anogona kuchinja zvokuti mungada kuchinja zvamanga makaronga. Kana mumwe mwana aine mabasa akawanda aari kuita pakuchengeta vabereki vakwegura, zvingaita here kuti muronge kuita majana pakuvachengeta?
15. Chii chingaitwa kuti munhu anochengeta mubereki akwegura asapedzisira aneta?
15 Kana mubereki akwegura ava kuda kugara achichengetwa, anomuchengeta wacho anogona kupedzisira aneta. (Mup. 4:6) Vana vane hanya nevabereki vavo vanoda kuvaitira zvose zvavanogona, asi vanogona kuremerwa nokuvachengeta. Vana vanosangana nedambudziko iri vanofanira kubvuma kuti pane zvimwe zvavasingakwanisi votsvaka kubatsirwa. Pane kungokurumidza kuendesa vabereki venyu kumisha inochengeterwa vakwegura, zvimwe munongoda rubatsiro rushoma kuti murambe muchivachengeta.
16, 17. Vana vangasangana nematambudziko api pakuchengeta vabereki vakwegura, uye vangaita sei? (Onawo bhokisi rakanzi “Kuonga Kuchengetwa Kwawakaitwa.”)
16 Zvinorwadza chaizvo kuona vabereki vaunoda vachinetseka nematambudziko anouya noukweguru. Vakawanda vanochengeta vakwegura vanopedzisira vava kunetseka, kuzvidya mwoyo, kunzwa sokuti vane mhosva kana kutogumbuka. Dzimwe nguva mubereki akwegura anogona kutaura mashoko anorwadza kana kuratidza kusaonga. Kana izvozvo zvikaitika, usakurumidza kugumbuka. Mumwe chiremba wepfungwa akati: “Nzira yakanaka yokugadzirisa chero manzwiro aunenge unawo, kunyanya aya asina kunaka, ndeyokubvuma kuti uri kunzwa saizvozvo. Usaita sokuti hapana zviri kukunetsa uye usazvipa mhosva.” Taura manzwiro ako kune wawakaroorana naye, mumwe womumhuri, kana kuti shamwari yaunovimba nayo. Kuudzawo vamwe manzwiro ako kuchaita kuti usanyanya kunetseka.
17 Mhuri inogona kusvika pokuti inenge isingachakwanisi kuramba ichichengeta munhu akwegura pamba. Pamwe mungaona zvakakodzera kumuendesa kumusha unochengeterwa vakwegura. Imwe hanzvadzi yechiKristu yaienda kunoona amai vayo mumusha unochengeterwa vakwegura zuva nezuva. Yakati: “Takanga tisingachakwanisi kupa amai rubatsiro rwavaida siku nesikati. Zvakanga zvakatiomera kuti tivaendese mumusha unochengeterwa vakwegura. Asi izvozvo zvainge zvakavanakira mumwedzi mishoma vasati vafa, uye vakazvitambira.”
18. Vana vanochengeta vabereki vavo vachawanei?
18 Kuchengeta vabereki vakwegura kungasava nyore. Hapana zvinonzi izvi ndizvo chaizvo zvinofanira kuitwa pakuvachengeta. Asi munogona kuchengeta vabereki venyu zvakanaka kana mukaronga zvakanaka, mukaisa misoro pamwe chete uye kukurukurirana zvakanaka. Chinotonyanya kukosha ndechokuti munyengetere nemwoyo wose kuna Jehovha. Kana mukaita izvi munogona kugutsikana nokuziva kuti muri kuvachengeta zvakanaka. (Verenga 1 VaKorinde 13:4-8.) Chinonyanya kukosha ndechokuti muchava nepfungwa dzakagadzikana icho chiri chikomborero chinopiwa naJehovha kune vaya vanokudza vabereki vavo.—VaF. 4:7.
^ ndima 3 Zvinosarudzwa nevabereki nevana zvinosiyana munzvimbo nenzvimbo. Mune dzimwe nzvimbo, vanhu vomumhuri imwe chete vanowanzoda kuramba vachigara pamwe chete.
^ ndima 11 Kana mubereki wenyu achiri kugara pamba, ivai nechokwadi chokuti mapawo makiyi vanhu vamakakumbira kuti vapote vachivaona kuti vazokwanisa kupinda mumba mavanenge vari kana zvinhu zvikangoerekana zvashata.


text:
HARARE — Nyanzvi munyaya dzezvematongerwo enyika uye vari mutungamiri we Sapes Trust, Va Ibbo Mandaza, vanoti kuti zvinhu zvinake munyika pava kuda kuti pachinjwe mutungamiri wenyika izvo zvarambwa ne Zanu PF.
Vachitaura pamusangano warongwa nesangano rinoshanda rakazvimirira re Crisis in Zimbabwe Coalition wekuzeya nzira dzingashandiswa mukugadzirisa zvirikunetsa munyika, uyo wapindwa nevari mumasangano anoshanda akazvimirira, vemapato ezvematongerwo enyika pamwe nemumiriri we European Union mu Zimbabwe, Va Mandaza vati chave kudikanwa kuchinja hutungamiri sezvo vachiti hutungamiri huripo hausisina chitsva chahuchaunza kuzvizvarwa zve Zimbabwe.
Mashoko aVaMandaza aya atsinhirwa nenhengo yekomiti yepamusoro ye national executive yebato re MDC-T uye vari mumiriri we Warren Park mudare reparamende, Va Elias Mudzuri, avo vati hove inotanga kuora musoro.
Asi nhengo ye Central Committee mubato riri kutonga re Zanu PF, Va Patrick Zhuwawo, avo vanga varipowo pamusangano uyu, uye vari muzukuru wemutungamiri wenyika, VaRobert Mugabe, varamba kuti pachinjwe hurumende senzira yekugadzirisa zviri kunetsa munyika.
Kunyangwe hazvo bato re MDC-T richiti ndiro rinokwanisa kugadzirisa zviri kunetsa munyika kana pakaitwa sarudzo itsva dziri pachena, Va Zhuwawo vati bato iri ratoparara zvekuti harichatsukunyuke zvakare.
Va Zhuwawo varambawo mashoko ekuti pane makatanwa aripo pakati pemutevedzeri wemutungamiri wenyika Amai Joice Mujuru, negurukota rezvemitemo, Va Emmerson Mnangagwa.
Zvinonzi Amai Mujuru naVa Mnangagwa vari kurwira kuda kutora chigaro chaVaMugabe pakongiresi ye Zanu PF yakatarisirwa kuitwa muna Zvita wegore rino.
Va Zhuwawo vati Va Mugabe havasi kuzokwikwidzwa kunyange hazvo ivo Va Mugabe pachezvavo vakakurudzira kuti vemubato mavo vazeye nyaya yekuti achatora matomhu kwavari ndiani.
Vamwe vanga vari pamusangano uyu vanobva kumasangano anoshanda akazvimirira vatiwo chimwe chiri kudikanwa munyika kupedza nyaya yehuori uho hwadzika midzi munyika.
Zvichakadai, mumiriri we EU mu Zimbabwe, Va Aldo Del Arricia, vaudza musangano uyu kuti EU yakazvipira kudyidzana ne Zimbabwe. (please expand on what he said)
Vachitaura neSvondo kumusangano kwenyika makumi manomwe nenomwe dzichiri kubudirira Group of 77, uyo wakapindwawo neChina, mu Santa Cruz ku Bolivia, VaMugabe vakatiwo Zimbabwe yakazvipira kushanda nenyika dzakabudirira kuitira kuti zvinangwa zvayo zvekuvandudza hupfumi zvibudirire.
Nyanzvi munyaya dzehupfumi dzinoti hupfumi hwenyika hwakatanga kuwira pasi pakatangwa chirongwa chekugovera ivhu patsva muna 2000 apo hurumende yakatanga kubvuta mapurazi evachena ichiapa kuvakuru vakuru muZanu PF nevatsigiri vebato iri.
Nyika dzakabudirira dzekumavirira dzakabva dzamisa kudyidzana neZimbabwe munyaya dzehupfumi, izvo zvakaita kuti Zimbabwe isare yave mvemve chairo.


text:
Zvatingaita Kuti Tirambe Tichizvipira
“Kana munhu achida kunditevera, ngaazvirambe.”—MAT. 16:24.
1. Jesu akaratidza sei kuti aiva munhu akazvipira?
JESU paaiva panyika akanyatsoratidza kuti kuzvipira kuita sei. Airega zvaaida uye zvakamunakira kuti aite zvaidiwa naMwari. (Joh. 5:30) Akaramba akatendeka kusvikira afa padanda rokutambudzikira, uye izvozvo zvinoratidza kuti ainge akazvipira chaizvo.—VaF. 2:8.
2. Tingaratidza sei kuti takazvipira, uye nei tichifanira kudaro?
2 Sevateveri vaJesu, tinofanirawo kuratidza kuzvipira. Kuzvipira kuita sei? Kuva nechido chokurega zvinhu zvaunoda kuti ubatsire vamwe. Kunorevawo kusangofunga zvinhu zvakakunakira. (Verenga Mateu 16:24.) Kuzvipira kunogona kutibatsira kuti tiise manzwiro evamwe uye zvakavanakira pokutanga, zvedu zvozouya pashure. (VaF. 2:3, 4) Jesu akatodzidzisa kuti kuzvipira kunokosha chaizvo pakunamata kwedu. Nei kuchikosha? Nokuti rudo rwechiKristu, urwo rwunoita kuti munhu azozvipira, ndirwowo chiratidzo chikuru chevadzidzi vaJesu vechokwadi. (Joh. 13:34, 35) Fungawo nezvemakomborero atinawo nemhaka yokuti tiri musangano rehama riri munyika yose rine vanhu vanozvipira!
3. Chii chinogona kukanganisa kuzvipira kwedu?
3 Asi kuzvipira kwedu kunogona kukanganiswa tisingazvioni. Izvi zvinogona kuitika nokuti tinowanzoda kuita zvakatinakira. Yeuka kuti Adhamu naEvha vakaratidza sei kuti vaida zvakavanakira. Evha akaratidza kuti aingofunga zvakamunakira paakada kufanana naMwari. Murume wake akaratidzawo kuti aingofunga zvakamunakira paakada kufadza mudzimai wake. (Gen. 3:5, 6) Pashure pokunge atsausa Adhamu naEvha pakunamata kwechokwadi, Dhiyabhorosi akaramba achiisa vanhu mumuedzo wokuti vangofunga zvakavanakira. Akatoitawo izvozvo paaiedza Jesu. (Mat. 4:1-9) Mazuva ano, Satani akatsausa vanhu vakawanda, achiita kuti vagare vachingofunga zvakavanakira. Saka tinofanira kungwarira nokuti tinogona kupedzisirawo tava kudaro.—VaEf. 2:2.
4. (a) Panguva ino tinokwanisa here kubvisa pfungwa yokungoda zvakatinakira? Tsanangura. (b) Mibvunzo ipi yatichakurukura?
4 Kungofunga zvakakunakira kunogona kufananidzwa nengura inoitika pasimbi. Mudziyo wesimbi unogona kuita ngura kana ukasiyiwa panzvimbo ine unyoro. Kana ngura yacho ikaregwa ichiwedzera, mudziyo wacho unogona kupedzisira wakanganisika kana kuti usisashandi. Saizvozvowo, kunyange zvazvo panguva ino tisingakwanisi kubvisa pfungwa yokungoda zvakatinakira, tinofanira kungwarira kuti isatikanganisa uye tinofanira kuramba tichiirwisa. (1 VaK. 9:26, 27) Tingaziva sei kana tiri vanhu vanongoda zvakavanakira? Uye tingaita sei kuti tiwedzere kuzvipira?
SHANDISA BHAIBHERI KUTI UONE KANA UCHINGODA ZVAKAKUNAKIRA
5. (a) Bhaibheri rakaita segirazi pakudii? (Ona mufananidzo uri panotangira nyaya ino.) (b) Chii chatisingafaniri kuita patinenge tichizviongorora kuti tione kana tichingoda zvakatinakira?
5 Sokushandisa kwatinongoita girazi kuti tione zvakaita chitarisiko chedu, tinogona kushandisawo Bhaibheri kuti tione zvatakaita nechomukati uye kuti tigadzirise zvatinenge taona. (Verenga Jakobho 1:22-25.) Zvisinei girazi rinogona kungotibatsira chete kugadzirisa chitarisiko chedu kana tikarishandisa zvakanaka. Somuenzaniso, kana tikatarisa mugirazi tichimhanya-mhanya, tingatadza kuona chinhu chidiki chinoda kugadziriswa. Uyewo kana tikatarisa mugirazi tiri necheparutivi, tinogona kuona chiso chemumwe munhu. Saizvozvowo, kuti tishandise Bhaibheri kuona kana tichingoda zvakatinakira, hatifaniri kungoriverenga tichimhanya kana kurishandisa kuti tione zvikanganiso zvevamwe.
6. ‘Tinoramba’ sei tiri mumutemo wakakwana?
6 Somuenzaniso, tinogona kuverenga Shoko raMwari nguva dzose, kunyange zuva nezuva asi totadza kuona kuti tine kakuzvifunga kari kukura matiri. Izvi zvingaitika sei? Funga izvi: Mumuenzaniso waJakobho, dambudziko harisi rokuti munhu wacho haana kunyatsotarira mugirazi. Jakobho akanyora kuti munhu wacho “anozvitarira.” Apa Jakobho akashandisa shoko rechiGiriki rinoreva kunan’anidza kana kuti kunyatsoongorora. Saka dambudziko romunhu uyu raiva rei? Jakobho akati munhu wacho akaenda achibva “akanganwa kuti iye munhu akaita sei.” Saka munhu wacho akabva pagirazi asina kugadzirisa zvaakaona. Asi munhu anobudirira haangogumiri pakunyatsotarira “mumutemo wakakwana” asiwo “anorambira mauri.” Pane kukanganwa mutemo wakakwana weShoko raMwari, anoramba achiita zvaunotaura. Jesu akataura pfungwa yakafanana paakati: “Kana mukaramba muri mushoko rangu, chokwadi muri vadzidzi vangu.”—Joh. 8:31.
7. Tingashandisa sei Bhaibheri kuona kana tichingoda zvakatinakira?
7 Saka kana uchida kubudirira kurwisa kungoda zvakakunakira, unofanira kutanga wanyatsoverenga Shoko raMwari. Izvozvo zvinogona kukubatsira kuona paunofanira kugadzirisa. Asi haufaniri kugumira ipapo. Unofanira kutsvakurudza. Kana wava kunyatsonzwisisa nhoroondo yeBhaibheri, zvibvunze mibvunzo yakadai seiyi: ‘Dai ndaiva mumamiriro ezvinhu akadai ndingadai ndakaita sei? Chokwadi ndingadai ndakaita zvakarurama here?’ Chinonyanya kukosha ndechokuti, pashure pokufungisisa zvawaverenga, edza kuzvishandisa. (Mat. 7:24, 25) Ngatikurukurei kuti tingabatsirwa sei nenyaya yaMambo Sauro uye yomuapostora Petro kuti tirambe tichizvipira.
DZIDZA PANE ZVAKAITWA NAMAMBO SAURO
8. Sauro paakatanga kutonga aiva munhu akaita sei, uye akazviratidza sei?
8 Zvakaitika kuna Mambo Sauro weIsraeri zvinotidzidzisa kuti kuzvipira kwedu kunogona kupedzisira kwakanganiswa nepfungwa yokungoda zvakatinakira. Sauro aizvininipisa chaizvo paakatanga kutonga. (1 Sam. 9:21) Akaramba kuranga vaIsraeri vaiti ainge asingakodzeri kuva mambo, kunyange zvazvo angadai akafunga kuti aiva nekodzero yokudzivirira chinzvimbo chake chaakapiwa naMwari. (1 Sam. 10:27) Mambo Sauro akabvuma kutungamirirwa nemudzimu waMwari paakaenda nevaIsraeri kunorwisa vaAmoni akavakunda. Pashure paizvozvo, akazvininipisa akaita kuti Jehovha akudzwe nemhaka yekukunda kwaainge aita.—1 Sam. 11:6, 11-13.
9. Zvakafamba sei kuti Sauro azopedzisira ava kungofunga zvakamunakira?
9 Sezvinongoita ngura inodya simbi zvishoma nezvishoma, Sauro akazorega pfungwa yokuda zvakamunakira uye yokuzvikudza ichikura maari. Paakakunda vaAmareki muhondo, akaisa zvido zvake pokutanga pane kuteerera Jehovha. Sauro akaratidza makaro nokutora zvakapambwa pane kuzviparadza sezvainge zvarayirwa naMwari. Uye akaratidza kuzvikudza paakazvivakira shongwe. (1 Sam. 15:3, 9, 12) Muprofita Samueri paakamuudza kuti Jehovha haana kufara nezvaakaita, Sauro akaedza kuvhara mhosva yake achiti ainge ateerera zvimwe zvaainge arayirwa naMwari uye akanakurira vamwe nyoka mhenyu. (1 Sam. 15:16-21) Uyewo, kuzvikudza kwakaita kuti Sauro anyanye kufunga nezvekuti asanyadziswe pane kuti afunge kufadza Mwari. (1 Sam. 15:30) Tingashandisa sei nhoroondo yaSauro segirazi kuti itibatsire kuramba tichizvipira?
10, 11. (a) Zvakaitika kuna Sauro zvinotidzidzisei nezvekuramba tichizvipira? (b) Tingaita sei kuti tisatevedzera muenzaniso wakaipa waSauro?
10 Chokutanga, zvakaitika kuna Sauro zvinotidzidzisa kuti hatifaniri kufunga kuti kana takamboratidza kuti takazvipira tichangoramba takadaro. (1 Tim. 4:10) Yeuka kuti Sauro akamboita zvakanaka achifarirwa naMwari, asi akakundikana kubvisa pfungwa yokungoda kuita zvakamunakira. Jehovha akazomuramba nemhaka yokusateerera kwake.
11 Chechipiri, tinofanira kungwarira kuti tisangoisa pfungwa pazvinhu zvakanaka zvatiri kuita muupenyu, tokanganwa zvatinofanira kugadzirisa. Izvi tingazvifananidza nokutarisa mugirazi tichiyemura zvipfeko zvedu zvitsva asi tichisiya kumeso kwedu kusina kumira zvakanaka. Kunyange zvazvo tingasazosvika pakuita saSauro, tinofanira kungwarira kuti tisatombova nekapfungwa kangaita kuti tipedzisire taita sezvaakaita. Kana tikapiwa zano, ngatingwarirei kuti tisatsvage tuzvikonzero, tisafunga kuti hapana chatakanganisa, kana kupomera vamwe zvatinenge takanganisa. Pane kuita saSauro, zvakanaka kuti tibvume zano.—Verenga Pisarema 141:5.
12. Kuzvipira kungatibatsira sei kana taita chivi chakakura?
12 Asi zvakadini kana tikaita chivi chakakura? Sauro aida kuramba aine mukurumbira wakanaka, uye izvozvo zvakamutadzisa kugadzirisa ukama hwake naMwari. Hatifaniri kumutevedzera asi tinofanira kuratidza kuti tiri vanhu vanozvipira torega kunyara kutsvaka rubatsiro. (Zvir. 28:13; Jak. 5:14-16) Somuenzaniso, imwe hama yakatanga kuona zvinonyadzisira iine makore 12, uye yakaramba ichidaro pasina aizviziva kwemakore anopfuura gumi. Inoti: “Zvainge zvakaoma chaizvo kuudza mudzimai wangu nevakuru zvandaiita. Asi kuvaudza kwandakaita kwava kuita kuti ndinzwe sokuti ndabvisirwa mutoro unorema pamapfudzi angu. Dzimwe shamwari dzangu hadzina kufara pandakabviswa pakuva mushumiri anoshumira, dzichiona sokuti ndainge ndadziodza mwoyo. Asi ndava kuziva kuti Jehovha ava kufadzwa nokumushumira kwandava kuita kupfuura pandaiona zvinonyadzisira, uye maonero ake ndiwo anonyanya kukosha.”
PETRO AKAKURIRA KUFUNGA ZVAKANGOMUNAKIRA
13, 14. Petro akaratidza sei kuti aingozvifunga?
13 Muapostora Petro airatidza kuti aiva munhu anozvipira paaidzidziswa naJesu. (Ruka 5:3-11) Asi aifanira kurwisa pfungwa yokungofunga zvakamunakira. Somuenzaniso, akagumbuka muapostora Jakobho naJohani pavaida kuwana zvinzvimbo zvepamusoro vari pedyo naJesu muUmambo hwaMwari. Zvimwe Petro aifunga kuti ndiye aifanira kuwana chimwe chinzvimbo chacho sezvo Jesu ainge atombotaura kuti Petro aizoita basa rinokosha. (Matt. 16:18, 19) Asi Jesu akayambira Jakobho, Johani, naPetro wacho kusanganisira vaapostora vose kuti vasada ‘kuzviita madzishe’ pahama dzavo.—Mako 10:35-45.
14 Kunyange Jesu paakaedza kugadzirisa mafungiro aPetro, dambudziko raPetro rakaramba riripo. Jesu paakaudza vaapostora vake kuti vaizombomusiya, Petro akatoshora vamwe achizvikwidziridza nokutaura kuti iye chete ndiye aizoramba akatendeka. (Mat. 26:31-33) Aisafanira kuzvivimba, nokuti usiku ihwohwo chaihwo akatadza kuratidza kuzvipira. Achiedza kuzvidzivirira, Petro akaramba Jesu katatu.—Mat. 26:69-75.
15. Nei muenzaniso waPetro uchitikurudzira?
15 Pasinei nokuti Petro ainetseka nokungozvifunga uye kuti aikanganisa, zvakaitika muupenyu hwake zvinotikurudzira chaizvo. Petro akabatsirwa nomudzimu mutsvene waMwari uye akashanda nesimba zvokuti akakwanisa kukurira mafungiro asina kunaka uye akanga ava kukwanisa kuzvidzora uye kuratidza kuzvipira. (VaG. 5:22, 23) Akatsungirira miedzo yakatokura kupfuura yaainge ambotadza kukurira. Akaratidza kuzvininipisa nezvaakaita paakatsiurwa paruzhinji nemuapostora Pauro. (VaG. 2:11-14) Uye Petro haana kugumbukira Pauro, achifunga kuti ainge amunyadzisa. Akaramba achingoda Pauro. (2 Pet. 3:15) Muenzaniso waPetro unogona kutibatsira kuti tiwedzere kuzvipira.
16. Tingaratidza sei kuzvipira patinova mumamiriro ezvinhu akaoma?
16 Funga zvaunoita kana wava mumamiriro ezvinhu akaoma. Petro nevamwe vaapostora pavakaiswa mujeri ndokuzvamburwa nemhaka yekuparidza kwavaiita, vakafara “nokuti vakanga vanzi vakakodzera kuzvidzirwa zita [raJesu].” (Mab. 5:41) Newewo unogona kuona kutambudzwa semukana wokutevedzera Petro uye kutevera tsoka dzaJesu nokuratidza kuzvipira. (Verenga 1 Petro 2:20, 21.) Kuva nemaonero akadaro kunogona kukubatsira kana ukapiwa zano nevakuru. Tevedzera muenzaniso waPetro pane kugumbuka.—Mup. 7:9.
17, 18. (a) Tingazvibvunza kuti kudii panyaya yezvinangwa zvedu zvokunamata? (b) Tingaitei kana tikaona kuti tine kapfungwa kokungozvifunga?
17 Zvakaitika kuna Petro zvinogona kukubatsirawo pazvinangwa zvokunamata. Unogona kuvavarira kuzadzisa zvinangwa izvozvo uchiratidza kuti uri munhu anozvipira. Asi ngwarira kuti chinangwa chako chisava chokuda mukurumbira. Saka zvibvunze kuti, ‘Ndinoda kuwedzera basa rangu pakushumira Jehovha kana kuti kunatsiridza kumushumira kwandinoita nechinangwa chokuda kuonekwa kana kuwana masimba here, sezvingava zvirizvo zvaidiwa naJakobho naJohani pavakataura chikumbiro chavo kuna Jesu?’
18 Kana ukaona kuti une kapfungwa kokuda zvakangokunakira, kumbira Jehovha kuti akubatsire kugadzirisa mafungiro uye manzwiro ako; zvadaro chishanda nesimba kuti Jehovha akudzwe kwete kuti iwe ukudzwe. (Pis. 86:11) Unogonawo kuvavarira zvinangwa zvisingazoiti kuti uzivikanwe zvakanyanya. Somuenzaniso, unogona kushanda nesimba kuti uwedzere kuratidza humwe unhu hunoumba chibereko chomudzimu hwaunoona huchikuomera. Kana uchinyatsogadzirira hurukuro dzako dzepamisangano asi usingafariri kuchenesa Imba yoUmambo, unogona kuva nechinangwa chokushandisa zano riri pana VaRoma 12:16.—Verenga.
19. Chii chatingaita kuti tisaodzwe mwoyo nezvatinoona kana tikatarisa muShoko raMwari?
19 Kana tikanyatsozvitarira tichishandisa Shoko raMwari rakaita segirazi toona pasina kumira zvakanaka, kana kuti pfungwa yokuda zvakangotinakira, tinogona kuora mwoyo. Kana izvozvo zvikaitika kwauri, funga nezvemunhu anoita zvakanaka anotaurwa mumufananidzo waJakobho. Jakobho haana kusimbisa kuti munhu wacho akakurumidza zvakadini kugadzirisa zvaakaona zvisina kumira zvakanaka uye haanawo kuti akagadzirisa kese kainge kasina kumira zvakanaka; asi akati munhu wacho ‘akarambira mumutemo wakakwana.’ (Jak. 1:25) Akayeuka zvaakaona mugirazi ndokuramba achishanda kuti azvigadzirise. Saka usaora mwoyo uye yeuka kuti uri munhuwo anotadza. (Verenga Muparidzi 7:20.) Ramba uchinyatsotarira mumutemo wakakwana, uye shanda nesimba kuti urambe uchizvipira. Jehovha anoda chaizvo kukubatsira, sekubatsira kwaakaita hama dzako dzakawanda, idzo dzinokwanisa kufarirwa uye kukomborerwa naMwari pasinei nokuti dzinotadza.


text:
Bhaibheri Rinoti Chii nezveKrisimasi?
Mhinduro yeBhaibheri
Bhaibheri haritauri kuti Jesu akaberekwa riini, uye haritauri kuti tinofanira kupemberera zuva raakaberekwa. Izvi zvinotsigirwawo nebhuku rinonzi McClintock and Strong’s Cyclopedia iro rinoti: ‘
Kupemberera kunoitwa nevanhu Krisimasi hakutsigirwi naMwari, uye hazvimo muTestamende Itsva.’
Asi tikaongorora kwakatangira Krisimasi tinoona kuti yatangira muchihedheni. Bhaibheri rinoratidza kuti kana tikanamata Mwari nenzira yaasingadi tinomugumbura.—Eksodho 32:5-7.
Matangiro akaita tsika dzinoitwa paKrisimasi
Kupemberera kuzvarwa kwaJesu: “
VaKristu vepakutanga-tanga havana kupemberera kuzvarwa [kwaJesu] nemhaka yokuti vaiona kuti kupemberera zuva rokuberekwa kwemunhu chero upi zvake yaiva tsika yechihedheni.”—The World Book Encyclopedia.
25 December: Hapana umboo hunoratidza kuti uyu ndiwo musi wakaberekwa Jesu. Vatungamiriri vechechi vanofanira kunge vakasarudza zuva iri kuti rienderane nemitambo yechihedheni yaiitwa mumwaka wokupera kwechando.
Kupanana zvipo, uye kuita mabiko: Bhuku rinonzi The Encyclopedia Americana rinoti: “
Tsika dzakawanda dzinoitwa pakupemberera Krisimasi mazuva ano dzakabva pamutambo waiitwa munyika yeRoma wainzi Saturnalia, uyo waipembererwa nechepakati pemwedzi waDecember. Somuenzaniso pamutambo uyu ndipo pakatanga nyaya yokudya zvokudya zvemaoresa, kupanana zvipo uye kupisa makenduru.” Bhuku rinonzi Encyclopædia Britannica rinotaura kuti “
hapana basa kana bhizimisi raiitwa” panguva yaipembererwa Saturnalia.
Maraiti epaKrisimasi: Maererano nebhuku rinonzi The Encyclopedia of Religion, vanhu vokuEurope vaishongedza dzimba dzavo “
nemaraiti nemaruva emhando dzakasiyana-siyana” pakupemberera uye kuti vadzinge mweya yakaipa.
Miti inonzi mistletoe uye holly: “
Vapristi vekunyika dzakadai seScotland, Wales, Ireland nedzimwewo vaiti muti unonzi mistletoe une simba rokuita zvishamiso. Muti unonzi holly wainamatwa uchinzi ndiwo wairatidza kuti mwaka wechando wava kupera.”—The Encyclopedia Americana.
Muti wepaKrisimasi: “
Tsika yokunamata miti yakanga yakadzika midzi kuvahedheni vaiva kuEurope uye vanhu vokuEurope pavakatendeuka vakatora tsika iyi.” Chimwe chinoratidza kuti tsika yokunamata miti ichiri kuitwa “
kuisa muti unonzi Yule pamusuo kana kuti mumba panenge pachiitwa mhemberero dzemunguva yechando.”
—Encyclopædia Britannica.


text:
Chikara Chine Misoro 7 Chinotaurwa Pana Zvakazarurwa 13 Chinomiririrei?
Mhinduro yeBhaibheri
Chikara chine misoro minomwe chinotaurwa pana Zvakazarurwa 13:1 chinomiririra masangano ose ematongerwo enyika.
Chine simba, uye chigaro choumambo, kuratidza kuti chinomiririra zvematongerwo enyika.
—Zvakazarurwa 13:2.
Chinotonga “madzinza ose nevanhu nendimi norudzi,” saka chine simba rinodarika rehurumende imwe chete.
—Zvakazarurwa 13:7.
Chine zviratidzo zvezvikara zvina zvinorondedzerwa muuprofita hwaDhanieri 7:2-8, zvinosanganisira ingwe, makumbo ebheya, muromo weshumba, uye nyanga gumi. Zvikara zviri muuprofita hwaDhanieri zvinomiririra madzimambo kana kuti hurumende dzenyika, idzo dzinotonga dzichitevedzana. (Dhanieri 7:17, 23) Saka chikara chinotaurwa pana Zvakazarurwa 13 chinomiririra masangano ose ematongerwo enyika.
‘Chinobuda mugungwa,’ kureva kuti chinobva mumarudzi evanhu akasiyana-siyana asina kubatana ayo anoumba hurumende dzenyika.
—Zvakazarurwa 13:1; Isaya 17:12, 13.
Bhaibheri rinotaura kuti zita kana kuti nhamba yechikara chacho, 666, “inhamba yomunhu.” (Zvakazarurwa 13:17, 18) Mashoko iwayo anoratidza kuti chikara chinotaurwa pana Zvakazarurwa 13 chinomiririra masangano evanhu, kwete chimwe chinhu chisingaoneki.
Kunyange zvazvo hurumende dzichibvumirana pane zvinhu zvishoma, dzose hadzo dzakafanana pakuti dzinoda kuramba dzichitonga panzvimbo pokuti dzizviise pasi poUmambo hwaMwari. (Pisarema 2:2) Pahondo yeAmagedhoni hurumende idzi dzichabatanidza mauto adzo kuti dzirwise mauto aMwari ayo achange achitungamirirwa naJesu asi hurumende idzi dzichabva dzaparadzwa zvachose pahondo iyi.
“Nyanga gumi nemisoro minomwe”
Dzimwe nhamba dzinoshandiswa muBhaibheri dzine zvadzinomiririra: Somuenzaniso gumi uye nomwe dzinomiririra kukwana. Chinhu chinobatsira kuti tinzwisise zvinorehwa ne“nyanga gumi nemisoro minomwe” zvechikara chinotaurwa pana Zvakazarurwa 13, “mufananidzo wechikara” unozotaurwa pava paya muna Zvakazarurwa, unotaura nezvechikara chitsvuku chine misoro minomwe nenyanga gumi. (Zvakazarurwa 13:1, 14, 15; 17:3) Bhaibheri rinotaura kuti misoro minomwe yechikara chitsvuku ichi inomirira “madzimambo manomwe,” kana kuti hurumende.
Misoro minomwe yechikara chinotaurwa pana Zvakazarurwa 13:1 inomiririra hurumende nomwe: hurumende dzaiva nesimba kudarika dzimwe uye dzakanyanya kutambudza vanhu vaMwari dzakadai seIjipiti, Asiriya, Bhabhironi, Medhiya nePezhiya, Girisi, Roma, uye Britain neAmerica. Kana tikati nyanga gumi dzinomirira hurumende dzose, duku nehombe, saka korona iri panyanya imwe neimwe inoratidza kuti hurumende imwe neimwe inotonga panguva inenge ichitongawo hurumende inenge iine simba kudarika dzimwe panguva yacho.


text:
Munobatsira Vanenge Vawirwa Nenjodzi Here?
Hongu, Zvapupu zvaJehovha zvinogara zvichibatsira vanhu vanenge vawirwa nenjodzi. Tinobatsira vanhu vose kunyange vasiri Zvapupu, kuenderana nomurayiro weBhaibheri uri pana VaGaratiya 6:10 wokuti: “Ngatiitirei vose zvakanaka, asi kunyanya vaya vane ukama nesu mukutenda.” Panguva yedambudziko vanhu vanenge vachida kubatsirwa saka tinovanyaradza uye tinovasimbisa pakunamata.—2 VaKorinde 1:3, 4.
Maitirwo Azvinoitwa
Kana pakaitika njodzi, vakuru veungano dzinenge dzawirwa nenjodzi vanotaura nevose vavanonamata navo vari munzvimbo yaitika njodzi kuti vanzwe kana vari panzvimbo yakachengeteka uye kuti vangada rubatsiro rwakaita sei. Zvadaro vakuru vanobva vaudza hofisi yebazi yeZvapupu zvaJehovha iri pedyo navo pamusoro pezvavanenge vaona pakuongorora kwavo uye rubatsiro rwavapa.
Kana pachidiwa rubatsiro rwunopfuura rwunogona kupiwa neungano dziri munyika iyoyo, Dare Rinodzora reZvapupu zvaJehovha rinoronga kuti pave nezvinhu zviri kudiwa. Izvi zvakafanana nezvaiitwa nevaKristu vepakutanga-tanga pavaibatsirana panguva yenzara. (1 VaKorinde 16:1-4) Hofisi yebazi yemunyika yaitika njodzi inosarudza vanozoshanda muMatare Okuyamura Vanenge Vawirwa Nenjodzi kuti varonge uye vatungamirire pakubatsira vanenge vawirwa nenjodzi. Zvapupu zvinenge zvichibva kune dzimwe nzvimbo zvinoshandisa mari dzazvo nezvimwe zvinhu zvavo kuti vazobatsira.—Zvirevo 17:17.
Mari Inoshandiswa
Imwe nzira inoshandiswa mari yezvipo inoendeswa kumahofisi emapazi eZvapupu zvaJehovha ndeyekuyamura vanenge vawirwa nenjodzi. (Mabasa 11:27-30; 2 VaKorinde 8:13-15) Sezvo vanhu vanozvipira kuita basa iri vasingabhadharwi, mari inoshandiswa inenge iri yokubatsira vanhu vanenge vawirwa nenjodzi. Tinoita zvose zvatinogona kuti mari iyi yezvipo inyatsoshandiswa zvakakodzera.—2 VaKorinde 8:20.


text:
Sei Pasi Rose Pasina Rugare?
Mhinduro yeBhaibheri
Vanhu vakundikana kuita kuti pasi rose pave nerugare uye vacharamba vachikundikana nekuda kwezvikonzero zvakasiyana-siyana:
“
Munhu anofamba haakwanisi kudzora nhanho dzake.” (Jeremiya 10:
23) Vanhu havana kusikwa vachikwanisa kana kuti vaine kodzero yokuzvitonga, saka havakwanisi kuita kuti pasi rose parambe paine rugare.
“
Usavimba nevatungamiriri vevanhu; hapana munhu anogona kukuponesa. Pavanofa, vanodzokera kuguruva; pazuva iroro zvirongwa zvavo zvose zvinobva zvaguma.” (Pisarema 146:
3, 4, Good News Translation) Vatungamiriri vehurumende, kunyange vaya vanenge vachida kuitira vanhu zvakanaka, havagoni kuwana nzira dzokupedza nadzo zvinokonzera hondo.
“
Mumazuva okupedzisira nguva dzinonetsa dzakaoma kubata nadzo dzichasvika. Nokuti vanhu vachava. . . vanotyisa, vasingadi zvakanaka, vatengesi, vakaoma musoro, vanozvitutumadza nokuda kwokudada.” (2 Timoti 3:
1-4) Tiri kurarama “
mumazuva okupedzisira” enyika ino yakaipa, apo vanhu vari kuratidza unhu hunoita kuti zviome kuita kuti pave nerugare.
“
Mune nhamo imi nyika negungwa, nokuti Dhiyabhorosi aburuka kwamuri, akatsamwa kwazvo, achiziva kuti ane nguva pfupi.” (Zvakazarurwa 12:
12) Dhiyabhorosi, muvengi waMwari, ari pano panyika uye ari kukusvudzira vanhu kuti vave nemafungiro ake eutsinye. Kana iye achiri “
mutongi wenyika ino,” pasi pano hapafi pakava nerugare.
—Johani 12:31.
“
[Umambo hwaMwari] huchapwanya, hwogumisa umambo hwose uhwu [hunopikisa Mwari], uye ihwo huchamira nokusingagumi.” (Dhanieri 2:
44) Umambo hwaMwari, kwete hurumende dzevanhu, ndihwo huchagutsa chido chedu chokuva nerugare pasi rose. —Pisarema 145:16.


text:
Latest update July 24th, 2014 7:09 PM
By Tino Chinyoka
Kare kare, pasi pasati parohwa nenyundo, (always wondered who that naughty person with the hammer was and why he did what he did), kwaive neimwe harahwa yairamba kubva paUshe. Vanhu vakatambudzika neharahwa iyoyo, nokuti yakange isina nyadzi kana tsitsi nevanhu.
Pakambomuka zvi murenga zvidiki, nanhu vekumadokera vasinga di kutongwa nako kababa ikako, harahwa iya ikazvitsvanya zvi murenga izvozvo se inda yapinda mushashiko. Kumavirira kunyika yemakomo a Mwari e Matopo kwakatumirwa mauto ehutsinye, akanga adzidziswa humhondi rerimwe zi kaburasha rainzi Kimu Iri Sun’u, kukaurawa vanhu vanopfuura zvuru makumi maviri. Madzimai akazitakura aichekwa matumbu hanzi wakasenga mupanduki, vakuru vachigurwa makumbo hanzi musazotiza patinodzoka.
Zvakaramba zvakadaro vanhu vachingoitwa nhapwa munyika mavo ne harahwa iyoyo.
Mukati memachinda eharahwa iyi makaitawo vamwe vaida kusimudza musoro, kana kuti kureurura mhosva dzavo, vose vakatsakatika mutsaona dzisina akaziva kuti nhai chii. Machinda makuru anosanganisa vana Ndangana, Duri, Ushewokunze, Nyagumbo, Tongogara, Rex Nhongo, Masuku, Marunga, vose vakafa firo isina kuzikamwa kuti chii. Vechikuru vaiziva harahwa iyi vakangodzungudza misoro michena vakati nechomumwoyo: inga huku yapedza mazai ayo pamusha pano.
Harahwa iyi zvayaisimbira kutonga, kwaingova kuita undyire, nokuti kutonga kwacho yakanga isinganyatsogona. Munyika umu maiva neupfumi, mucheyerera uchi nomukaka. Asi zvose zvakatanga kushata, vanhu vakashaya kuti nyoka yapinda mumba yoitwa sei. Kwakatsvakwa n’anga dzeupfumi dzaiti vana Chidzero, uyu akabva afawo nekuremerwa nebasa racho, pakaiswa dzimwe dzanga dzisinawo kana ruzivo nokuti hupfumi humowanikwa sei. Pakapindawo rimwe zin’anga rainzi Gono, rikamira mira nayo nyaya yokubika upfumi, vanhu vachinzi nhasi mune zvakati, asi mangwana vomuka kuwana kuti hapana chavakabata. Munhu umwe chete akafuma mazuva iwayo ndiyo n’anga yacho iyoyo.
Nokufamba kwenguva, kwakazomuka mumwe murume, murume uyu aizikamwa nokuva munhu ane ushingi nekusatya twese twaikandwa kwaari neharahwa iya. Akanga abuda mubashandi vaitsvaka ndarama dzinotengeswa kuma ngezi kunyika dziri kure kure kumavirira. Murume uyu aiva muManyika weSave, aibva kuvaHera kudunhu raMambo Nyashanu, mumaninga muya mairwirana nevana vokwa Muzerengwa nevatengesi vokwa Gotora. Murume wacho ainzi Tsvangirai.
Pese paiitika zviitiko izvi, harahwa iya yainzwikwa ichingoimba rumbo rwakanga rwamboimbwa nomwana wokwa Makoni rwuchiti:
“Handiende! Handiende! Kana ari Tsvangirai, Ngaauye totonga tese, Ini Handiende”
Sezvineiwo, mamwe makore harahwa iya yaifurirwa nedzimwe harahwa nemharapatsetsetse dzayaifamba nadzo, zvichinzi ngatibvunzei varanda vedu vasarudze pakati penyu ne murume uyu. Zvainzi paya patakaita sarudzo takamubira nyembe yake, tinozvigona zvekare.
Kutaura kudai, panguva dzokupedzisa kwayo harahwa iya kwaive kuziva kuti vakange vavhindutsira vanhu kuti vasarudze harahwa iya kechinomwe, kuitira kuti itonge makore anosvika makumi matatu nemapfumbwe.
Harahwa dziya dzakatanga kufambisa mashoko akaipa pamusoro pomurume uya. Dzakauraya mudzimai wake, zvikanzi itsaona. Vaiziva tsika dzayo harahwa iya vakangoti zvavo zii, sevanhu vaiziva kuti shiri ine muririro wayo haiuregi. Harahwa idzi dzakarova vanhu vaifarira Save uya, kusanganisira machinda ake, rimwe rainzi Chamisa rimwe richinzi Biti. Dzakaenda norweseri ndokunopa mamwe machinda ake anga abva munyika dzekumavirira minda, mombe nemadzimai kuti vaedze kubvutira murume uya vanhu vake. Zvese izvi hazvina kuvhundusa Save, jinda reVaHera.
Harahwa dzikaminamina kutsvaka zvimwe. Dzakaedza kumurambidza kuroora kechipiri, ndokutsvaka madzimai akazvarwa chembere dzaenda kudoro (saka vasina kurairwa) kuti vauye kuedza kumunyadzisa mumaziso evanhu. Zvose izvozvo hazvina kushanda, kunyanya nokuti iko kaharahwa kekutonga kaye kakanga kamboitawo chisingaitwi chokupa nhumbu mushandi wepamusha pamambo ivo mambokadzi varipo vachirwara.
Harahwa idzi hadzina kugumira ipapo. Dzakarega vana vechidiki vachitiza munyika, vachinoita vapoteri nenhapwa kunyika dziri kure. Vamwe dzaitoita vokudzinga. Mushure mezvo, harahwa dziya ndokuti hanzi wese angobuda munyika muno haasisiri wedu, pasarudzo hatimudi.
Kunyika iri kumabvazuva kwakazowanikwa ngoda, ikava batai-batai harahwa dziya dzichirwirana kudya. Pakava nokuchema pamwechete nokugedageda kwe mazino harahwa dzatumira mauto kunouraya vanhu vaigara munyika manga mawanikwa ngoda imomo.
Mukutambura kwese uku, murume uya we ushingi aingotaura kuti nhai vanhu, ndibatsireiwo nditore ushe ku harahwa iyi. Asi vanhu vaikonewa, nokuti harahwa iya yakange yaputira nyika nokuvhunditsira.
Zvakaramba zvakadaro kwe makore ne makore. Mukufamba kwe makore, harahwa dziya dzakazowedzera utsinye nokushaya hanya nevanhu. Pakatanga kumuka vechidiki vanga vakaenda kunyika yeku chamhembe, vakadzoka vongodaidzira kuti “Asijiki!” Harahwa dziya hadzina kuziva kuti zvairevei.
Sezvineiwo mukati meharahwa dziya makazomukawo imwe nhubu yaizvidana ichiti Baba Jukwa. Harahwa iyi vamwe vaiti mubvandiripo wekwa Goreraza we harahwa yokutonga, vamwe zvikanzi mwana wehanzvadzi ye harahwa yokutonga wekwa Zhuwawo, asi chokwadi chaive chokuti hapana aiziva kuti chokwadi chaicho Baba Jukwa ava vaive ani. Harahwa dzakatambura nokusaziva chokuita, ikange yangova batai batai mudzimba hapwa dzava kufumurwa pachena.
Ipapo, nokuda kwokuti harahwa idzi dzaive nehuwori, dzichisanganisa pakati padzo mbavha, mhondi, mbwende nezvimbwasungata, vanhu vakazoshamisa harahwa dziya vamira pamwe nukusarudza murume uya, nokuti zvakanga zvanyanya.
Tosimudzira mberi norungano pane mamwe mazuva anotevera…
Jun 10, 2014 13
May 24, 2014 20
Jul 24, 2014 1
Jul 24, 2014 1
Jul 23, 2014 0


text:
Nyoka
Nyoka imhuka yesango yakareba isina makumbo inofamba ichi zvongonyoka. Dzimwe nyoka dzine uhuturu huno kwanisa kuuraya munhu uye dzimwe dzaka fanana neshato hadzina kana nehuturu. Vanhu vazhinji vanouraya nyoka kana vakaiona
Nyoka dzinowanikwa muAfrica dzinosanganisira shato, chiva, mhungu, rovambira, nyamafingu,bonga-musakwani, nyarufuru, kangamiti kana kuti karukuni, mhakure,ndara, tsvuku-kuviri, chimanzi, mhakure, rukukutwe, svoti, maswere, binga, hangara, ndinga nedzimwewo.
Nyoka dzinobvisa ganda radzo rekunze pamwaka yakasiyana - ganda iri rinenge rabviswa rinonzi vhunurwa - "slough in English"..
Tsika[chinja | edit source]
- Mwana wenyoka nzvenzvana.
- Akarohwa senyoka yapinda mumba
- Rega kuyera nyoka negavi iyo iripo.
Mazita emhuri[chinja | edit source]
Kune mazita emhuri ane chekuita nenyoka. Mamwe ndiwo anoti: Nyoka, Mutimbanyoka zvichingodaro.


text:
Gonyonhatu yakarurama
Muchidzidzo chePimanyika, gonyonhatu yakarurama (right-angled triangle) imhando yegonyonhatu ine mativi maviri anosangana pamukwava une gonyo rakakura 90o. Nokumwe kutaura gonyonhatu yemutwi inodaidzwa kunzi gonyonhatu yemutwi, izvi zvichidudza gonyo re 90o rainaro.
Mativi matatu egonyonhatu iri anopiwa mazita akasiyana zvichibva pamamiriro akaita gonyonhatu. Kune mativi maviri anosvika pamukwava une gonyo ye 90o; pamativi aya rokutanga rikanzi remuny'asi (adjacent), repiri richabva ranzi darisanwa (opposite side). Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nemutwi.
Sarudzo yokuti darisanwa idivi ripi uye remuny'asi idivi ripi inodudzirwa nokuti timire mugonyo ripi. Muzendami ndiye murefu anoramba aine zita rimwechete - uyu haachinje. Divi rakabatana negonyo ratiri kushanda naro ndiro rinova remuny'asi, repiri rakaita mutwi nedivi remuny'asi ndiro rinova darisanwa. Zvizhinji zvichatsanangurwa muchikamu chePimagonyonhatu, (trigonometry) chichatevera mberi.


text:
Dudzirazivo raPythagoras
Muchidzidzo pimanyika, Dudzirazivo raPythagoras, itsazaniso yakanyorwa naPythagoras inotaura hukama huripo pakati pemativi matatu egonyonhatu yakarurama. Zvichinyorwa sehukuru hwenharaunda, dudzirazivo iri rinoyorwa sezvizvi:
Nharaunda yeskweya rine divi muzendami yakaenzana nekubatanidzwa kwenharaunda dzemaskweya maviri ane mativi ari pamakumbo maviri egonyonhatu yakarurama - (apa kuchirehwa makumbo anosangana pagonyo rakarurama).
Dudzirazivo iri rinonyorwa setsazaniso inotaura hukama pakati pehurefu hwemativi a, b and c, inonzi Tsazaniso yaPythagoras:
Apa c anomirira hurefu hwemuzendami, a na b vachimirira hurefu hwemakumbo maviri anosangana pagonyo rakarurama.
Dudzirazivo iri rakapiwa zita remurume wekuGreece anonzi Pythagoras anova ndiye anonzi akatanga kuwona hukama pakati pemativi egonyonhatu yakarurama. Asiwo kunonzi magodobori emasvomhu ekuBabylon akange achiziva zvohukama uhwu Pythagoras asati azviziva. Pari zvino hakuchina humbowo hunotsigira kuti vaBabylon vakanga vachiziva dudzirazivo raPythagoras kana kuti vakanga vamboshandisa ruzivo rwunotaurwa naPythagoras.
Mamwe manyorerwo[chinja | edit source]
Sekutaurwa kwamboitwa kana c achimirira hurefu hwemuzendami, a na b vachimirira hurefu hwemamwe mativi, dudzirazivo raPythagoras rinonyorwa setsazaniso yaPythagoras sezvizvi:
Kana hurefu hwemativi a na b huchizivikanwa, hurefu hwedivi c hunowanikwa sezvizvi:
Kana hurefu hwemuzendami c nerimwe divi (a kana b) huchizivikanwa, tinenge toti hurefu hwerimwe divi hunowanikwa netsazaniso idzi:
kana
Dudzirazivo raPythagoras rinopa hukama hwemativi egonyonhatu yakarurama nenzira yakareruka, zvokuti kana hurefu hwemativi maviri huchizivikanwa, hurefu hwedivi rechitatu hauchanetse kuwana. Nekumwe kutaura kunonongedza zviripo padudzirazivo, muzendami wakareba kudarika divi rimwe nerimwe asi muzendami mupfupi pane kubatanidzwa kwehurefu hwemativi maviri.
Humbowo hunotsigira[chinja | edit source]
Humbowo hwegonyonhatu dzakafanana
Humbowo huri pano hunoshandisa muzasedimbu uri pakati pemativi egonyonhatu dzakafanana, izvi zvichireva kuenzana kwerheshiyo dzemativi egonyonhatu dzakafanana, zvisinei kuti gonyonhatu idzi hadzina kuenzana.
Ngatiti ABC rive gonyonhatu yakarurama ine gonyo rakarurama pana C, sezviri kutaridzwa pamufananidzo. Ngatitarei mutsetse kubva pana C, uchinorurama pahwaro AB papoyindi H. Poyindi H inokamura muzendami c kuita zvikamu d na e. Gonyonhatu idzva ACH rakafanana negonyonhatu ABC nokuti dzose dzine gonyo re90o, uye dzine gonyo rakaenzana pana A. Izvi zvinoreva kuti gonyo rechitatu rakaenzana mugonyonhatu dziri mbiri, iri gonyo riri kudanwa kunzi θ pamufananidzo. Nenzira imwechete yemafungiro tinoona kuti gonyonhatu CBH rakafanana negonyonhatu ABC. Kufanana kwegonyonhatu idzi kunoreva kuti panokwanisa kunyorwa tsazaniso dzinotevera:
Tsazaniso rekutanga rinoenzanisa cosine dzemakonyo ane zita θ, tsazaniso rechipiri rinoenzanisa sine dzemakonyo.
Rheshiyo idzi dzinonyorwa sezvizvi:
Tichiwedzanisa tsazaniso mbiri idzi tinowana,
zvakanyorwa pamusoro kana zvarerutswa zvinopa dudzirazivo raPythagoras:


text:
Hukave hupwati pwati uswa nemiti zvichibarika.
Kurwisa hondo yemhashu yakange yoparadza zvirimwa nesango.
Nenguva isipi mhashu dzikadzvamuka.
Asi veropa dete zvakave zvimukuyu.
Ko zvatakabika doro sekutema kwenyu?
Kutenda imi varikumhepo.
Sei nhasi, kurega tichibayiwazve nepfumo rerukonye?
Rukonye rwaparadza mbesa muminda.
Honai miviri yonhuhwa rufu.
Simba rekurwisa pfumo iri razunzwa nenzara.
Misodzi yakapwa, kuchema zvimukuyu zvegore remhashu.
Nhasi kwangova kutarisa mitumbi yarakatira nedunhu.


text:
HARARE— Kunyange hazvo huwandu hwevanhu vanorarama ne HI/AIDS huri kudzikira munyika, ongororo ichangobva kuitwa inoratidza kuti vanhu mazana maviri vari pakati pemakore gumi nemashanu nemakore makumi mana nemapfumbamwe, vari kubatwa ne HIV zuva rega rega.
Izvi zvabuda pamusangano wemazuva maviri wekuoongora HIV/AIDS, kodzero dzevanhu pamwe nemitemo, uyo wakarongwa neZimbabwe Lawyers for Human Rights.
Vachitaura pamusangano uyu, vanoona nezvekufambabwiswa kwebasa muUNAIDS mu Zimbabwe, VaMichael Bartos, vanoti vazhinji vevanhu vanobatwa nehutachiwana uhu vakadzi vechidiki sezvo vachiita zvepabonde nevarume vakuru vanenge vaine HIV.
Asi mukuru weNational AIDS Council, VaTapiwa Magure, vanoti kunyange hazvo zvichiita sekunge vanhu ava vakwanda, vashoma kana zvichienzaniswa nevanhu mazana mana vaibatwa neHIV zuva rega rega mumakore maviri apfuura.
VaMagure vanoti UNAIDS ne World Health Organisation, idzo dzakaita ongororo yemuZimbabwe, dzinoongorora huwandu hwevanhu vane HIV/AIDS munyika ipi makore maviri ega ega.
VaMagure vanoti nzira dzekurwisana neHIV/AIDS dziri kushanda chose, asi vanhu vachiri kubatwa neHIV zvakanyanya, ndevaye vachiri kutemwa dzinobuda ropa.
Vanotiwo hondo huru yeZimbabwe ndeye kuti munyika musave nevanhu vanobatwa ne HIV, kufa kana kusarurwa nekuda kwekuti vane HIV/AIDS.
VaMagure vanoti kubvira pakatanga nyika chirongwa chekupa vanhu vanorarama neHIV/AIDS mapiritsi anowedzera hupenyu kana kuti Anti-Retrovairal Drugs muna 2004, pave nevanhu vanodarika zviuru mazana matanhatu pari zvino vari kuwana mapiritsi aya. Vanotiwo izvi zviri kubatsira mukuderedza huwandu hwevanhu vari kufa nekuda kwechirwere ichi.
VaMagure vanoti sangano ravo riri kushandisa zvikamu makumi matanhatu kubva muzana zvemari yeAIDS Levy pakutenga ma ARVs uye imwe mari inobva kumasangano akaita seGlobal Fund nenyika dzekunze.
Zimbabwe ine vanhu miriyoni nemazana matatu ezviuru vanorarama neHIV/AIDS, uye vanodarika chidumbu chavo vari vanhukadzi.
Musangano uyu uchakurukurawo nyaya dzine chekuita nekusimbaradzwa kwekodzero dzevanhu vanorarama neHIV/AIDS, zvikuru mukuwanirwa mishongwa.


text:
Dhiyabhorosi Anogona Kutsausa Vanhu Here?
Mhinduro yeBhaibheri
Dhiyabhorosi nemadhimoni vanotsausa vanhu zvakanyanya zvokuti Bhaibheri rinoti: “Satani ndiye anotonga pasi pano.” (1 Johani 5:19, Bhaibheri Rinoera) Bhaibheri rinoratidza nzira dzinoshandiswa naDhiyabhorosi kuti atsause vanhu.
Unyengeri. Bhaibheri rinokurudzira vaKristu kuti ‘vamirisane nemazano aSatani akaipa vachirwa nawo.’ (VaEfeso 6:11, Bhaibheri Rinoera) Umwe unyengeri hwaanoshandisa ndehwokuita kuti vanhu vafunge kuti vanhu vaanoshandisa vashumiri vaMwari.
—2 VaKorinde 11:13-15.
Zvemidzimu. Dhiyabhorosi anotsausa vanhu achishandisa masvikiro, vafemberi, vanoshopera uye vanofembera vachishandisa nyeredzi. (Dheuteronomio 18:10-12) Kushandisa madhiragi, kuitwa kuti urare asi uchiita zvimwe zvinhu zvinoda kushandisa pfungwa (hypnotism), uye kunyanya kudzamisa pfungwa kunoitwa nomunhu zvokuti pfungwa dzinosara dzisisina chinhu (meditation techniques) zvinoitawo kuti munhu atsauswe nemadhimoni.
—Ruka 11:24-26.
Chitendero chenhema. Zvitendero zvinodzidzisa zvenhema zvinotsausa vanhu kuti vasateerera Mwari. (1 VaKorinde 10:20) Bhaibheri rinoti dzidziso dzakadaro dzenhema ‘idzidziso dzemadhimoni.’—1 Timoti 4:1.
Kugarwa nemadhimoni. Bhaibheri rinotaura nezvevanhu vainetswa nemidzimu yakaipa. Dzimwe nguva vanhu vaigarwa nemadhimoni vaiitwa mapofu kana kutadza kutaura kana kutozvikuvadza.
—Mateu 12:22; Mako 5:2-5.
Zvii zvaungaita kuti usatsauswa naDhiyabhorosi?
Haufaniri hako kugara uchitya madhimoni, nokuti Bhaibheri rinoratidza zvaungaita kuti ukunde Dhiyabhorosi:
Ziva nzira dzinoshandiswa naDhiyabhorosi kuitira kuti uzive ‘mazano ake.’
—2 VaKorinde 2:11.
Dzidza Bhaibheri, woita zvaunenge wadzidza. Kutevedzera zvinotaurwa neBhaibheri kuchakudzivirira kuti usatsauswa naDhiyabhorosi.
—VaEfeso 6:11-18.
Rasa chinhu chose chine chokuita noudhimoni. (Mabasa 19:19) Izvi zvinosanganisira nziyo, mabhuku, magazini, zvikwangwani, uye mavhidhiyo anokurudzira kuita zvechidhimoni.


text:
WASHINGTON— Bazi rinoona nezvehupfumi neMuvhuro rakaburitsa mashoko anoratidza pachena kuti mamiriro aita hupfumi haachina kunaka uye zvinhu zvinogona kutonyanya kuipa mumwedzi mishoma inotevera.
Mugwaro rinoburitswa pamwedzi nebazi iri reTreasury State of The Economy Report, bazi iri riri kuyambira kuti mumwedzi mishoma inotevera, nyika inogona kuramba iri mumadhaka panyaya dzemitengo yezvinhu kana kuti deflation zvichereva kuti zvitoro zvinenge zvozara nezvinhu zvisina anotenga.
Bazi iri rinotiwo mari yemitero inowanikwa nehurumende yaderera nezvikamu gumi kubva muzana zvichiratidza pachena kuti mari yekubhadhara vashandi ichanetsa.
Hurumende yakawana mari inosvika mamiriyoni mazana maviri nemakumi mana nemasere emadhora - US$248 million - asi iyo yaitarisira mari inosvika mamiriyoni mazana maviri nemakumi manomwe nemadhora makumi matatu nematanhatu kana kuti US$273, 36 million.
Bazi iri rinotiwo makambani gumi nemashanu anoita zvesimbi akavharwa muna Kukadzi. Huwandu hwezvicherwa hwakadererawo zvakanyanya.
Gwaro iri rinoratidzawo kuti mari dzekubhadhara vashandi dzichiri dzakawandisa izvo zviri kusiya hurumende isina mari yekuita zvimwe zvinodiwa zvakaita sekugadzira migwagwa.
Nyanzvi munyaya dzezvehupfumi vari mukuru wesangano reLabour and Economic Development Research Institute of Zimbabwe, VaGodfrey Kanyenze vanoti hurumende inofanira kuyedza kukwezva vekunze asi zvichatora nguva kugadzirisa nyaya dzezvehupfumi.


text:
WASHINGTON DC
—
Mubato re MDC-T mava nebata murefu bata mupfupi zvichitevera kunetsana kwavapo pakati pemunyori anoona nekurongwa kwemisangano mubato iri, VaNelson Chamisa, nechikwata chebato iri chinonzi MDC-T Veterans Activists Association.
Izvi zvinotevera kusafara kwenhengo dzechikwata ichi nemashoko aVa Chamisa mukupera kwesvondo ekuti sangano iri harizi pamutemo.
VaChamisa vakataura izvi pamusangano wavakaita nenhengo dze Provincial Assembly yekuBulawayo nemusi weMugovera.
Izvi zvakatsamwisa zvikuru nhengo dze MDC-T Veterans Activists Association idzo dzakaita musangano wechimbichimbi muBulawayo neSvondo dzikabuda nechisungo chekuti dzichatsigira mutauriri webato, VaDouglas Mwonzora, pachigaro chekuita munyori mukuru webato pakongiresi, kwete VaChamisa kunyange vaviri ava vasati vataura kuti vanoda zvigaro zvipi.
Sangano iri rinoti richatsvaga rutsigiro rwakasimba mumatunhu ese kuitira kuti VaChamisa vasatore chigaro chemunyori mukuru icho vanonzi vari kuda kukwikwidza.
Asi VaMwonzora vanoti ivo havasi kuzokwikwidzana naVaChamisa pachigaro chipi zvacho mubato.
Sachigaro veMDC-T Veterans Activists Association, VaVictor Zunza, vanoti VaChamisa vatanga hondo yavasingagoni kuhwina.
Asi VaChamisa varamba kuti vanoda chigaro chemunyori mukuru webato uye vatsinhira mashoko avo ekuti sangano iri harizi pamutemo webato, naizvozvo havarizivi.


text:
VECHIDUKU VANOBVUNZA KUTI
Ndingaitei Kana Ndichirwara?—Chikamu 1
Unozivawo here mumwe wechiduku ane chirwere chinomutambudza chaizvo? Une chirwere kana kuti urema hunokutadzisa kuita zvimwe zvinhu zviri kuitwa nevezera rako here?
Kana uine dambudziko rakadaro zviri pachena kuti pane dzimwe nguva unombonzwa wakaora mwoyo. Asi pane pfungwa mbiri dziri muBhaibheri dzinogona kukunyaradza.
Musiki wako, Jehovha Mwari, anoziva dambudziko rako. Uye chimwe chinonyanya kukosha ndechokuti, ‘ane hanya newe.’—1 Petro 5:7.
Jehovha Mwari ane chinangwa chokubvisa zvirwere zvose! Unogona kuverenga nezvazvo muBhaibheri pana Isaya 33:24 uye Zvakazarurwa 21:1-4.
Vechiduku vakawanda vane matambudziko ourwere vakaona kuti kutenda muna Mwari uye muvimbiso dzake kunoita kuti vasanyanya kunetseka. Ona mienzaniso mina.
YEIMY
Ndakatanga kushandisa wiricheya pandakanga ndava nemakore 11. Handikwanisi kuita mabasa ari nyore akadai sokusimudza zvinhu zvisingamboremi.
Pandaiva nemakore 5, ndakabatwa nechirwere chinotadzisa tsandanyama kushanda zvakanaka chinonzi muscular dystrophy, chinoita kuti nditadze kuita zvimwe zvinhu. Dzimwe nguva ndinomboora mwoyo nokuti ndinotadza kuita zvinhu zvinoitwa nevezera rangu. Asi vabereki vangu nevandinonamata navo vanondibatsira pakuita zvimwe zvinhu, vanondinyaradza, uye vanonditsigira pazvinhu zvokunamata. Ndinopedza nguva yakawanda ndichiparidzira vanhu, uye vamwe vandinonamata navo vanondiperekedza kunodzidzisa vanhu Bhaibheri.
Jesu akati zuva rimwe nerimwe rine nhamo yaro. (Mateu 6:34) Saka ndinoedza kusazvinetsa nokufunga kuti chii chichaitika mangwana uye ndinozvipa basa randinokwanisa kuita. Ndinotarisira kuzorarama munyika itsva yaMwari umo mandichange ndava ‘neupenyu chaihwo,’ ndisisina chirwere ichi chiri kunditambudza.—1 Timoti 6:19.
Zvokufunga nezvazvo: Yeimy anoona zvichibatsira kuzvipa basa raanokwanisa kuita. Unogona kutevedzerawo sei izvi?—1 VaKorinde 9:26.
MATTEO
Musana wangu wakatanga kurwadza pandakanga ndava nemakore 6, uye pakutanga vanachiremba vaingoti zvinhu zvinoitika kana munhu achikura. Asi papera gore, vakaona kuti ndaiva nebundu mumuzongoza (spine) wangu.
Ndakavhiyiwa, asi chiremba wacho haana kukwanisa kubvisa bundu racho rose. Pashure pemwedzi miviri chete, bundu racho rakakura rikabva raenzana nezvarakanga rakaita risati rachekwa! Kubvira ipapo ndakanga ndava kungopinda ndichibuda muchipatara, ndichipiwa mishonga yakasiyana-siyana, uye izvi zvaindiodza mwoyo kakawanda.
Dzimwe nguva bundu racho rinondirwadza kuita senge ndiri kubayiwa-bayiwa muviri wose nebanga, asi kunyanya kumusana nepachipfuva. Kunyange zvakadaro handinyanyi kubva ndaisa pfungwa dzangu padambudziko iri. Ndinozviyeuchidza kuti vamwe vari kutsungirirawo matambudziko akatokurisisa, asi havabvi vanyanya kuzvidya mwoyo. Chinhu chikuru chinondibatsira kuti ndisanyanya kuzvidya mwoyo chivimbo chandiinacho chokuti rimwe zuva Jehovha Mwari achazadzisa vimbiso yake yokubvisa matambudziko ose.—Zvakazarurwa 21:4.
Zvokufunga nezvazvo: Kufunga nezvevimbiso yaMwari yokubvisa matambudziko ose kunogona kukubatsira sei kutsungirira, sezvakaitwa naMatteo?—Isaya 65:17.
BRUNA
Uchinditarisa hazvimboratidzi kuti ndinorwara, saka vamwe vanhu vanobva vafunga kuti ndine nungo. Asi kutaura chokwadi zvinhu zvose zvinondiomera kuita, kusanganisira mabasa epamba, kuverenga, kunyange kumuka.
Pandaiva nemakore 16, ndakabatwa nechirwere chakaipisisa chinonzi multiple sclerosis, icho chinondikanganisa pakuita basa uye pakuita mabasa echiKristu. Ndaigara ndichiverenga rugwaro rwa1 Petro 5:7, urwo rwunoti: ‘Kanda kuzvidya mwoyo kwako kwose pana Mwari, nokuti iye ane hanya newe.’ Kuziva kuti Jehovha ane hanya nesu semunhu mumwe nemumwe kwaibva kwandisimbisa. Izvozvo zvichiri kundisimbisa nanhasi.
Zvokufunga nezvazvo: Unobatsirwa sei kana ukaudza Jehovha zvose zviri kukunetsa, sezvakaitwa naBruna?—Pisarema 55:22.
ANDRÉ
Vamwe vanhu vanondibata sekamwana kane makore 10. Handivapi hangu mhosva nokuti uchinditarisawo ndinoita senge kamwana.
Pandaiva nemakore maviri, ndakabatwa nekenza isingawanzobati vanhu iyo yakatangira mumuzongoza uye ikazoenda muuropi. Vanachiremba vakakwanisa kuita kuti isaramba ichipararira, asi kurapwa kwacho kwakabva kwakakanganisa makuriro angu. Parizvino, ndakareba mamita 1,37. Vanhu vakawanda vanofunga kuti ndinenge ndichivanyepera pandinovaudza kuti ndine makore 18!
Vandinonamata navo vanondibata semunhu mukuru. Havandibati sekamwana kaduku, sezvandinoitwa ndiri kuchikoro. Ndinoedza kusanyanya kuzvidya mwoyo nezvedambudziko rangu. Chinhu chinonyanya kukosha muupenyu hwemunhu, ndiko kuziva Jehovha kwandakaita! Pakutsungirira kwose kwandichange ndichiita, ndine chokwadi chokuti Jehovha achange aineni. Kufunga nezvenyika itsva yakanaka iyo Jehovha akavimbisa kunoita kuti ndisanyanya kuzvidya mwoyo.—Isaya 33:24.
Zvokufunga nezvazvo: Sei André akati “chinhu chinonyanya kukosha muupenyu hwemunhu” kuziva Mwari?—Johani 17:3.


text:
Kurarama Zvinoenderana Nezvinotaurwa neBhaibheri
Ndairarama Ndichingozvifunga Ini Pachangu
Christof Bauer akazvipira nemwoyo wose kuverenga Bhaibheri pavaiyambuka Atlantic Ocean vari mukachikepe. Chii chaakadzidza?
Ndairwa Hondo Yangu Ndega Yekurwisa Udzvinyiriri Uye Chisimba
Antoine Touma aiva nyanzvi yeKung Fu, asi rugwaro rwa1 Timoti 4:8 rwakachinja upenyu hwake.
Hapana Kwandaienda Ndisina Pfuti Yangu
Annunziato Lugarà aiva muchikwata chaiita zvechisimba, asi kushanyira kwaakaita Imba yoUmambo kwakachinja upenyu hwake.
Vaipindura Mibvunzo Yose Vachishandisa Bhaibheri!
Isolina Lamela aiva sisita wechechi yeRoma, ndokuzotanga kurwira kodzero dzevanhu, asi akazoodzwa mwoyo nezvose zviri zviviri. Akazoonana neZvapupu zvaJehovha izvo zvakamubatsira zvichishandisa Bhaibheri kuti ave neupenyu hune chinangwa.
“Vimbiso Yokuti Nyika Ichava Paradhiso Yakachinja Upenyu Hwangu”
Ivars Vigulis aida mukurumbira, mbiri, uye kunakidzwa nemijaho yemidhudhudhu. Chokwadi cheBhaibheri chakachinja sei upenyu hwake?